Z airsoftovej zbrane je americký granátomet. Čína tvorí paralelný vesmír

Peking šíri nenávisť proti protestujúcim z Hongkongu, píše denník The New York Times.

PEKING. Čínske štátne médiá sa stali nástrojom informačnej vojny Pekingu proti demonštrantom, ktorí sa od júna búria proti pomerom v Hongkongu. Obhajujú kroky tamojšej polície a manipulatívnym spravodajstvom zhadzujú účastníkov protestov, z ktorých zosnovania vinia Západ. V čínskom podaní sú aktuálne udalosti dielom malej skupiny násilníkov, ktorá sa bez podpory ľudu usiluje o nezávislosť Hongkongu a rozvracia Čínu, píše denník The New York Times. Keď tento týždeň pri zrážkach demonštrantov s políciou zasiahol ženu do oka projektil, Čína reagovala rýchlo: Jej štátna televízia uviedla, že ženu nezranil zásah vankúšikom s kovovými guličkami, aké používa polícia, ale protestujúci. Web televízie zašiel ešte ďalej. Zverejnil fotografiu, ktorá údajne ukazuje, ako si žena prepočítava na chodníku bankovky. Fotografia mala dokladať predošlé tvrdenia čínskych médií o tom, že na demonštráciách sú v skutočnosti platení provokatéri. V pondelok sa zase objavilo video, na ktorom jeden z účastníkov manifestácií drží zbraň používanú pri hre airsoft, ktorá je v Hongkongu obľúbená. Denník čínskej komunistickej strany The China Daily zábery prezentoval ako dôkaz, že demonštranti sa ozbrojujú, pričom predmet vydával za granátomet M320 používaný armádou Spojených štátov. Tento agresívny prístup predstavuje zmenu taktiky. Keď protesty v Hongkongu v júni začali, čínske štátne médiá ani predstavitelia štátu si ich príliš nevšímali. Zlom nastal, keď demonštranti 1. júla vtrhli do budovy hongkonského parlamentu po dni pokojných manifestácií. Nasledovala spŕška článkov a redakčných komentárov, ktoré odsudzovali vandalizmus a násilie bez toho, aby priblížili príčiny protestov. Od tej chvíle čínske štátne médiá so zápalom bránia hongkongskú políciu, zatiaľ čo Peking ich prostredníctvom rozdúchava nacionalistické a protizápadné cítenie. Čínski predstavitelia začali dianie vo zvláštnom administratívnom regióne označovať za predohru k teroristickým činom. Kampaň nabrala na sile po 21. júli, kedy demonštranti obklopili hlavnú budovu čínskej vlády v Hongkongu a postriekali čiernou farbou vládny znak. Horúčkovitými sa reakcie v Číne stali na začiatku augusta potom, ako bola z brehu mora v centre Hongkongu zhodená čínska vlajka. Najmenej desať miliónov užívateľov čínskej sociálnej siete Weibo potom zdieľalo príspevok čínskej televízie CCTV s výzvou "Som strážcom vlajky!". Čínsky štátny aparát touto aktivitou vytvára alternatívny obraz diania, za ktorými je - videné z Hongkongu, - zjavne ľudové protestné hnutie. Rozprávanie o malej skupine násilných rozvracačov, ktoré nepochybne odráža postoj čínskych lídrov, vzbudzuje u verejnosti nepochopenie a v čím ďalej, tým väčšej miere tiež zlosť. Na Weibo sa množia výzvy, ktorých autori požadujú, aby Peking zasiahol. "Zbiť ich do nemoty nestačí," napísal jeden používateľ o utorkových protestoch. "Musia byť umlátení na smrť. Proste tam pošlite pár tankov, nech ich upracú," dodal. Čínski cenzori môžu nevhodné komentáre rýchlo odstraňovať, ich vysoký počet tak naznačuje, že vláda je ochotná ich tolerovať. Pokusy o zasadenie udalostí do kontextu alebo komentáre vyjadrujúce súcit s demonštrantmi sú naopak zo sociálnych sietí rýchlo mazané. Hong Kong, ktorý sa pod čínsku správu z tej britskej vrátil v roku 1997, zostáva mimo čínsky systém cenzúry internetu. Snaha o zachovanie života bez dohľadu úradov pevninskej Číny teraz predstavuje jeden z dôvodov, kvôli ktorému miestni obyvatelia vychádzajú do ulíc. "Hlboko vnútri majú ľudia v Hongkongu a v pevninskej Číne veľmi odlišné životné skúsenosti a pocity," povedal Fang Kecheng, ktorý na vysokej škole Chinese University of Hong Kong vyučuje žurnalistiku. "Bez zdieľaných emócií nie je pre Číňanov, vrátane tých, ktorí môžu slobodne vyhľadávať informácie, ľahké súcitiť s ľuďmi z Hongkongu, čo je dôležité pre pochopenie toho, ako dokázala vláda vytvoriť paralelný vesmír naratívov," dodal.


Svetová organizácia vyzýva k vyššej ochrane Karpatských bukových pralesov

Svetový fond na ochranu prírody vyzval slovenskú vládu, aby lepšie chránila Karpatské bukové pralesy.

BRATISLAVA. Svetový fond na ochranu prírody (WWF) vyzval slovenskú vládu k vyššej ochrane Karpatských bukových pralesov, ktoré sú zapísané do svetového dedičstva UNESCO. Reagoval tak na kritiku Výboru Svetového dedičstva UNESCO pre nedostatočnú ochranu tejto vzácnej oblasti. Hlavnými nedostatkami, na ktoré upozorňuje, sú najmä ťažba dreva, poľovanie a chýbajúci plán starostlivosti. "Považujeme za nevyhnutné, aby vláda Slovenskej republiky zobrala varovanie Výboru pre svetové dedičstvo UNESCO vážne a prijala konkrétne opatrenia na ochranu Karpatských bukových pralesov,“ uviedla riaditeľka WWF na Slovensku Miroslava Plassmann. Ako konštatovala, vážnym problémom Slovenska je okrem nesúladu medzi legislatívou ochrany prírody a zákonom o lesoch aj nedostatok politickej vôle riešiť problematiku starostlivosti o chránené územia. Výsledkom sú podľa Plassman pretrvávajúce konflikty, neistota vlastníkov a užívateľov pôdy a nesystematické riešenie problémov. WWF preto zdôrazňuje, že v lokalitách svetového prírodného dedičstva musí byť ochrana prírody prioritou. „Je preto žiaduce, aby v záujme zachovania týchto oblastí pre budúce generácie ekonomické aktivity rešpektovali požiadavky UNESCO v zmysle dobre nastavených plánov starostlivosti, dodatočnej finančnej pomoci pre územia a trvalo udržateľného a citlivého cestovného ruchu,“ uviedla Plassman. Dodala, že WWF oceňuje nedávno ohlásenú iniciatívu ministerstva životného prostredia s názvom Národná dohoda o lese, ktorá by mala viesť k zlepšeniu spolupráce s ministerstvom pôdohospodárstva pri ochrane lesov. „Základom dohody by malo byť vymedzenie bezzásahových zón a zavedenie zodpovedného lesného hospodárenia založeného na princípoch udržateľnosti,“ zdôraznila. Výbor Svetového dedičstva UNESCO minulý týždeň vyzval vládu Slovenska, aby urýchlene prijala opatrenia na záchranu lokality UNESCO Karpatské bukové pralesy a staré bukové lesy Nemecka. Pretrvávajúce problémy v slovenskej časti lokality spôsobené rozsiahlou ťažbou a poľovníctvom podľa výboru ohrozujú výnimočnú hodnotu celého územia. "Ak sa urýchlene neprijmú opatrenia na zlepšenie nedostatočnej ochrany tejto lokality, nebude možné zaručiť jej dlhodobú ochranu pred ťažbou dreva a ďalšími možnými hrozbami, čo by znamenalo potenciálne ohrozenie výnimočnej hodnoty tohto nadnárodného dedičstva ako celku,“ konštatoval výbor UNESCO. Slovenská vláda má predložiť správu o zlepšení stavu tejto lokality do februára 2018. Efektívnejšou ochranou Karpatských bukových pralesov zaradených so Svetového dedičstva UNESCO sa už zaoberá medzirezortná pracovná skupina zriadená v máji na podnet ministra zahraničia a zároveň predsedu Slovenskej komisie pre UNESCO Miroslava Lajčáka. V reakcii na kritiku Výboru svetového dedičstva UNESCO pre nedostatočnú ochranu tejto vzácnej oblasti to dnes pre agentúru SITA uviedol hovorca ministerstva zahraničných vecí Peter Susko. „Medzirezortná pracovná skupina intenzívne komunikuje a v spolupráci s ostatnými relevantnými partnermi hľadá optimálne riešenie s cieľom dosiahnuť dohodu na všetkých úrovniach,“ povedal s tým, že MZV sa snaží „situáciu riešiť k spokojnosti všetkých a zároveň, aby boli splnené kritériá požadované Výborom svetového dedičstva UNESCO“.Členmi pracovnej skupiny sú zástupcovia ministerstiev zahraničia, životného prostredia, pôdohospodárstva, výstavby ako aj ďalších relevantných inštitúcií a dotknutých obcí. Dôležitou súčasťou činnosti pracovnej skupiny je podľa Suska aj využitie značky UNESCO pre zabezpečenie udržateľného rozvoja príslušných regiónov na Slovensku prostredníctvom projektov cestovného ruchu. „MZV k uvedenej záležitosti pristupuje aj s ostatnými rezortnými kolegami maximálne zodpovedne a v záujme starostlivosti o prírodu,“ zdôraznil Susko. Karpatské bukové pralesy a staré bukové lesy Nemecka boli vyhlásené za lokalitu Svetového dedičstva UNESCO v roku 2007. Rozprestierajú sa na území východného Slovenska, Ukrajiny a Nemecka. Slovenskú časť tvoria bukové pralesy s jedinečnými 200-ročnými bukmi a viac ako 300 rokov starými jedľami. Tieto lesy sú domovom ohrozeného zubra a vzácnych šeliem, ako je vlk, rys a medveď. Slovenská časť sa rozprestiera na ploche 33 670,2 hektára, ale nie celá plocha územia je podľa WWF vhodne chránená. Upozorňuje pritom na nepresnosti vo vymedzení územia, nedostatočnú komunikáciu s majiteľmi a užívateľmi pôdy ako aj na nesúlad medzi právnymi predpismi ochrany prírody a samotným hospodárením v lesoch. V dôsledku toho môžu súčasné hospodárske aktivity vážne poškodiť viac ako polovicu územia v slovenskej časti lokality, kde sa v súčasnosti neuplatňuje prísna bezzásahová ochrana.


Ministerstvo obrany rokuje o stíhačkách, Američania chcú ponúknuť špičkové F-16-ky

Rokovania s Američanmi môžu byť len taktickou hrou SNS.

BRATISLAVA. Američania chcú ponúknuť Slovensku najmodernejšiu verziu slávnej F-16, nad ktorou už sú len „neviditeľné“ stíhačky F-35 a F-22, píše Denník N. „Slovenskému ministerstvu sme ponúkli nacenenie a informácie o dostupnosti lietadiel F-16, a to konkrétne verzie V Block 70/72,“ potvrdil Denníku N hovorca americkej ambasády Griffin Rozell. Až doteraz nebolo isté, či sa Američania nechystajú ponúknuť len staršie repasované verzie stíhačiek F-16, ktoré pred tým vyradila niektorá zo zahraničných armád. Ambasáda však teraz potvrdila, že v hre je výroba úplne nových strojov v poslednej verzii „V“. Oficiálnu ponuku zatiaľ Slovákom nepredložili, podľa hovorcu by k nej však mohlo dôjsť už čoskoro. „Spolu so slovenským ministerstvom obrany pracujeme na tom, aby sme predložili už aj formálnu ponuku, ktorá bude v súlade so slovenskými požiadavkami,“ dodal Rozell pre denník. Prípadný nákup lietadiel F-16 by podľa ambasády prebiehal rovnako, ako prebiehal v roku 2015 nákup amerických vrtuľníkov Black Hawk. Formálne by šlo o dohodu medzi americkou a slovenskou vládou. Slovensko by zároveň mohlo využiť vládny program Foreign Military Sales, ktorý umožňuje spojeneckým štátom USA nakupovať americké zbrane za rovnakých podmienok ako americká armáda. Verzia s označením „V“ má špičkový radar i elektroniku. Počítače v nej vychádzajú z technológií, ktoré Američania inštalujú aj do supermoderných „neviditeľných“ stíhačiek F-35. Táto verzia umožňuje pilotovi napríklad rýchlejšie zamerať viac cieľov naraz a na väčšiu vzdialenosť. Potom na ne môže útočiť buď vlastnými zbraňami, alebo na ne naviesť rakety z pozemných stanovíšť či z bojových plavidiel. Ide o jednu z kľúčových schopností pre bojiská 21. storočia. Od stíhačiek sa už totiž nevyžaduje, aby len útočili na ciele, ale aby sa v reálnom čase čo najtesnejšie koordinovali s ďalšími jednotkami, ktoré sú vo vzduchu, na zemi i na mori, píše Denník N. Výrobu poslednej verzie stíhačiek F-16 si doteraz objednalo len malé ostrovné a na ropu bohaté kráľovstvo Bahrajn v Perzskom zálive, u nás známe najmä organizovaním veľkej ceny Formuly 1. Okrem toho sa pre ne rozhodla ešte trojica ázijských krajín: Južná Kórea, Taiwan a Singapur. V ich prípade však nemá ísť o nové lietadlá, ale o modernizáciu staršej verzie, ktorú už majú vo výzbroji. Server Armádní noviny vo štvrtok upozornil, že najnovšie sa pre takýto krok rozhodlo aj Grécko. O cene Američania verejne nehovoria. Ak by však slovenský kontrakt mal byť podobný obchodu s Bahrajnom, za predpokladaných štrnásť kusov by ministerstvo zaplatilo aspoň dve miliardy eur. K tomu je potrebné pripočítať ešte ďalšie desiatky až stovky miliónov eur, ktoré by počas ďalších rokov stála údržba a prevádzka lietadiel. Do akej miery je takýto obchod myslený vážne, vedia na ministerstve obrany. Rokovania s Američanmi môžu byť stále len taktickou hrou SNS, ktorá ovláda ministerstvo obrany. Podľa zdrojov Denníka N to bolo práve súčasné vedenie ministerstva, kto kontaktoval Američanov, aby predložili svoj návrh. Pôvodne totiž aj americká ambasáda považovala za takmer hotovú vec, že si Slovensko podľa vzoru Česka prenajme švédske stíhačky Gripen. O tomto variante začal v roku 2015 rokovať bývalý minister obrany Martin Glváč (Smer), ktorý krátko pred vlaňajšími voľbami hovoril, že hlavná časť kontraktu so Švédmi je už dohodnutá. Keď však neskôr prišlo nové vedenie ministerstva, ktoré dosadil predseda SNS Andrej Danko, Američania od nás dostali žiadosť o nacenenie stíhačiek F-16, ktoré sú priamym konkurentom Gripenu. Dankovi nominanti už v posledných týždňoch hovoria novinárom, že majú vážnu alternatívu voči Gripenu a teda nie je dôvod s nimi podpísať kontrakt. „Vláda nám nariadila, aby sme rokovali aj s ďalšími vládami, než je švédska, či už európskymi, alebo proatlantickými,“ povedal minulý týždeň generálny tajomník služobného úradu Ján Hoľko, ktorý má pri rokovaniach o stíhačkách hlavné slovo. Ľudia z vedenia ministerstva dokonca v neformálnych rozhovoroch tvrdia, že americká ponuka sa v súčasnosti dokáže vyrovnať švédskej, píše denník.


Jezídovia žalujú Nemecko za nečinnosť pri stíhaní islamistov

Jezídom prekáža, že nemecká vláda neprijíma bojovníkov Islamského štátu späť do vlasti a nestavia ich pred súd.

BERLÍN. Organizácia zastrešujúca práva jezídskych žien podala žalobu na predstaviteľov nemeckej vlády za to, že neprijímajú bojovníkov Islamského štátu (IS) späť do vlasti a nestavajú ich pred súd. Informoval o tom v stredu denník Die Welt. Žaloba v súvislosti s marením trestu sa podľa informácií samotnej jezídskej organizácie týka ministerky spravodlivosti Katariny Barleyovej zo Sociálnodemokratickej strany Nemecka (SPD) a ministra vnútra Horsta Seehofera z Kresťanskosociálnej únie (CSU). Jezídi nemeckej vláde vyčítajú nečinnosť v súvislosti s príslušníkmi IS pochádzajúcimi z Nemecka, ktorí sa nachádzajú v zajatí v severnej Sýrii. Hoci zástupcovia poloautonómnej kurdskej samosprávy v tomto regióne už viackrát ponúkli nemeckej vláde premiestnenie zajatých džihádistov za účelom ich trestného stíhania, tá sa ich však zdráha prijať naspäť. Podľa informácií televíznych staníc NDR a WDR sa v zajatí kurdských síl na severe Sýrie nachádza momentálne najmenej 74 nemeckých bojovníkov Islamského štátu. Nemecká prokuratúra vydala na 21 z nich zatykač za podporu teroristickej organizácie a členstvo v nej a za spáchanie vojnových zločinov. Viacerí nemeckí bojovníci IS sú podľa spomínaného jezídskeho združenia podozriví z toho, že sa podieľali na páchaní vojnových zločinov proti jezídskemu obyvateľstvu v Iraku. Iracká jezídska komunita je izolovanou náboženskou menšinou. Jej náboženstvo je zmesou islamu, kresťanstva a zoroastrizmu. V minulosti bola táto starobylá komunita opakovane terčom prenasledovania zo strany miestnych vlád, ale aj útokov dobyvateľských armád. Ministerstvo vnútra sa pre médiá vyjadrilo, že nemeckí militanti Islamského štátu majú právo na návrat do domovskej krajiny, kde sa za svoje činy musia zodpovedať pred trestným súdom. Nemecko však rešpektuje aj trestné stíhanie bojovníkov IS v štátoch, v ktorých spáchali trestné činy - pokiaľ budú zachované zákony právneho štátu, najmä čo sa týka trestu smrti, a bude umožnený konzulárny prístup k týmto osobám. Ministerstvo však podotklo, že Kurdi nepredstavujú partnera na štátnej úrovni a preto nie je vzájomná spolupráca v oblasti trestnoprávnych záležitostí možná.


Európska únia má už plné zuby brexitu a chce dohodu, tvrdí Johnson

Britský premiér sa v Luxemburgu stretol s Junckerom.

LONDÝN. Britský premiér Boris Johnson v pondelok pre britskú stanicu BBC povedal, že Európska únia má už "plné zuby" tzv. brexitu a chce dohodu. Johnson po stretnutí s predsedom Európskej komisie (EK) Jeanom-Claudom Junckerom v Luxemburgu v rozhovore s BBC povedal, že EÚ je "unavená z nekonečných odkladov" brexitu a chce prejsť do ďalšej fázy, keď už obe strany budú riešiť svoje budúce obchodné vzťahy. Britský premiér trval na tom, že brexit, teda odchod Británie z EÚ, nastane podľa plánu 31. októbra, a to aj napriek novoprijatému zákonu, na základe ktorého musí Johnson požiadať Úniu o odklad, ak spoločne nedosiahnu dohodu. Pracovný obed Johnsona s Junckerom v Luxemburgu, na ktorom diskutovali o riešení britskej patovej situácie okolo brexitu, nepriniesol v pondelok žiadny pozitívny posun. Ako Juncker oznámil, Británia nepredložila žiadne priechodné riešenie, ale EÚ je stále otvorená ďalším rokovaniam. Luxemburský premiér Xavier Bettel bol však na tlačovej konferencii ostrejší a skritizoval neprítomného Johnsona, ktorého hostil vo svojej krajine a tiež s ním absolvoval stretnutie. Bettel pretrvávajúcu neistotu okolo brexitu označil za "nočnú moru". "Potrebujeme viac než len slová," povedal luxemburský premiér na adresu Johnsona pred novinármi a davom odporcov brexitu, ktorí sa tiež zišli pred Bettelovým úradom. Priestor pri pulte vedľa Bettela, určený pre Johnsona, bol na tlačovej konferencii prázdny. Britský premiér odišiel hneď po stretnutí, pretože demonštranti naňho pokrikovali a vysmievali sa mu, napísala agentúra DPA. Johnson neskôr vysvetlil, že hluční demonštranti ho odradili a rozhodol sa nezúčastniť na tlačovej konferencii. Sídlo britského premiéra na Downing Street v Londýne po pracovnom obede Johnsona a Junckera uviedlo, že obaja politici sa dohodli, že rozhovory o brexite "treba zintenzívniť", pričom poverení predstavitelia sa už budú stretávať každý deň.


Recesia na Slovensku nehrozí, pesimizmus však kríze nahráva

Rast slovenskej ekonomiky spomalil, ekonómovia však zatiaľ neočakávajú príchod recesie.

BRATISLAVA. Hoci rast slovenskej ekonomiky spomalil, ekonómovia zatiaľ neočakávajú príchod recesie. Varujú však pred stratou optimizmu domácností a firiem, čo nie je prospešné pre hospodárstvo. Práve negatívne nálady totiž podľa analytikov nahrávajú kríze. Obavy z ekonomickej krízy na Slovensku silnejú od začiatku augusta. Problémy z rokov 2008 a 2009 však podľa analytikov Slovensku zatiaľ nehrozia. "V recesii je ekonomika vtedy, keď má dva štvrťroky po sebe záporný medzikvartálny rast. Ekonomická kríza nemá jednoznačnú definíciu, ale spravidla ide o prudký prepad hodnoty niektorých aktív (prasknutie bubliny) spojený s hlbokou recesiou," vysvetľuje analytik Tatra banky Tibor Lörincz. Hoci analytici Tatra banky pre slovenskú ekonomiku s recesiou nepočítajú, nie je podľa nich všetko v poriadku. "Napriek tomu, že sme už na konci roka 2018 patrili medzi najväčších pesimistov ohľadom hospodárskeho rastu na Slovensku, museli sme pristúpiť k revízii rastu na rok 2019. Rast slovenskej ekonomiky predpokladáme v rokoch 2019 a 2020 horší ako pôvodne. Keď sa ale pozrieme na rok 2022 a ďalej, tak kým 2,5-percentný rast sa nám v tomto roku môže máliť, v roku 2022 to už bude rast týmto tempom dobrá správa," očakáva Lörincz. Rast slovenskej ekonomiky v druhom štvrťroku tohto roka spomalil na dve percentá. "V druhom kvartáli sa zišlo viacero jednorazových vplyvov, ktoré by mali v treťom štvrťroku odznieť. Zároveň, keď sa pozrieme na dlhodobejší vývoj od roku 1995, kým dvojpercentný rast v druhom štvrťroku bol sklamaním, z historického pohľadu nejde o výnimočne zlý rast," doplnil Lörincz. Za spomalením hospodárskeho rastu analytici banky vidia viaceré faktory. "Ide najmä o zahraničný dopyt, konkrétne koketovanie nemeckej ekonomiky s recesiou, a nie problémy slovenskej ekonomiky. Slovenský priemysel si v zásade drží svoje pozície a preto nevidíme šok, ktorý by sa mal prejaviť v službách. Tie by tak mali držať ekonomiku, zamestnanosť, ale aj mzdy v pozitívnom teritóriu," očakáva Lörincz. Upozornil, že pri ich prognóze počítajú aj so sekundárnym spomalením rastu HDP v USA. "Výrazný negatívny vplyv brexitu a clá z USA na európske výrobky vnímame ako negatívne riziko. Ako pozitívne riziko vnímame slabšie spomalenie eurozóny a Nemecka," doplnil Lörincz. Recesiu neočakáva ani hlavný ekonóm Czech Fund Lukáš Kovanda. "Región strednej a východnej Európy (SVE) síce musí počítať so spomalením, avšak recesia nehrozí žiadnej krajine v ňom. Zatiaľ ani kríza z roku 2008 nehrozí," očakáva Kovanda. Pesimizmus domácností a firiem však paradoxne podľa ekonómov nahráva kríze. "Dôvodom je to, že v krajinách regiónu SVE je podstatnou časťou hrubého domáceho produktu domáca spotreba a výdavky štátu. Preto pri strašení krízou môžeme dospieť k tomu, že sa výrazne obmedzí chuť obyvateľstva míňať a tým pádom sa spoločnosti dostanú do začarovaného kruhu, kde ďalšie obmedzenia dopytu povedú k zníženiu tržieb," vysvetľuje country manažér spoločnosti Coface Juraj Janči. Podobné upozornenia pred strašením domácností má aj slovenský exminister financií Ivan Mikloš, ako aj súčasný šéf rezortu financií Ladislav Kamenický (Smer-SD). Považujem za nebezpečné, aby sme vyvolávali nejaké negatívne nálady, lebo hovoríme o kríze, ktorá nie je. "Považujem za nebezpečné, aby sme vyvolávali nejaké negatívne nálady, lebo hovoríme o kríze, ktorá nie je. Zatiaľ nie sme ani v recesii, nie je dôvod na to, aby sme si takýmito náladami privolávali zmenu spotrebiteľských nálad, ktoré môžu priniesť negatívne dôsledky na hospodársky rast a na zamestnanosť," vyhlásil ešte koncom septembra minister. Mikloš zase vysvetlil, že pokiaľ sa budú domácnosti na krízu pripravovať príliš, tak samé spôsobia zhoršenie vývoja ekonomiky, prípadne ho prehĺbia. "Na druhej strane skutočné fundamentálne príčiny zhoršenia nespočívajú v správaní spotrebiteľov, ale v absencii reforiem a nezodpovednej politike vlád," vyhlásil Mikloš na odbornej konferencii spoločnosti Coface v Brne. Podľa analytikov je však opatrnosť na mieste. "Potrebné je byť opatrný najmä z hľadiska miery zadlžovania a brať na zreteľ, že momentálne nízke úroky tu nemusia byť naveky," doplnil Janči. Podľa Kovandu pre ďalší vývoj v regióne SVE bude dôležitý aj vývoj vo svete, ktorý majú v rukách i politici. "Obchodné vojny alebo hrozba tvrdého brexitu sú primárne politickým, nie ekonomickým problémom. Bohužiaľ, svetoví politici zatiaľ nevykazujú príliš veľkú vôľu na riešenie problémov. Ich konanie je zbytočným hazardom," dodal Kovanda.


Ankara chce nakúpiť ruské rakety, Erdogan nevidí dôvod na znepokojenie

Turecko chce nákupom ruského raketového systému zlepšiť svoju bezpečnosť.

ANKARA. Nákup raketových kompletov protivzdušnej obrany S-400 od Ruska nie je dôvodom na znepokojenie, vyhlásil v pondelok turecký prezident Recep Tayyip Erdogan. Jeho slová zazneli deň po tom, čo predseda zboru náčelníkov štábov ozbrojených síl USA generál Joseph Dunford označil správy médií o zakúpení mobilných systémov S-400 Tureckom za "nepresné". "Bolo by znepokojujúce, keby to urobili, ale neurobili to," vysvetlil. "Prečo by to malo byť znepokojujúce?" pýtal sa Erdogan pred novinármi na letisku v Ankare. "Každá krajina musí urobiť určité opatrenia na svoju vlastnú bezpečnosť," konštatoval. Podľa jeho slov je pre Turecko dôležité, aby si vybralo subjekt, s ktorým by mohol byť v koprodukcii. Rokovania s Ruskom o kúpe systému sú "do značnej miery" ukončené, dodal Erdogan, ktorého citovala agentúra Anadolu. Poradca ruského prezidenta pre vojensko-technickú spoluprácu Vladimir Kožin koncom júna uviedol, že Moskva a Ankara sa síce dohodli na dodávke kompletov S-400, ale Kremeľ ešte neschválil pôžičku. Ako informovala agentúra TASS, S-400 Triumf je najmodernejším raketovým systémom protivzdušnej obrany. Uviedli ho do služby v roku 2007. Je určený na ničenie všetkých typov moderných a perspektívnych vzdušných útočných prostriedkov. Je schopný zasiahnuť aerodynamické ciele do vzdialenosti 400 kilometrov a taktické balistické ciele letiace rýchlosťou 4,8 kilometrov/sekundu do vzdialenosti 60 kilometrov, a to vo výške niekoľkých metrov až niekoľkých desiatok kilometrov.


Británia chce do roku 2050 znížiť emisie takmer na nulu

Veľká Británia je prvým veľkým štátom s ambicióznym cieľom eliminovať emisie skleníkových plynov.

LONDÝN. Britská vláda predstavila nový plán na boj proti klimatickým zmenám, v rámci ktorého chce do roku 2050 znížiť emisie skleníkových plynov takmer na nulu. Informuje o tom portál BBC.   Veľká Británia je prvým veľkým štátom s týmto cieľom, čo ocenili organizácie bojujúce proti klimatickým zmenám. Podľa niektorých je však rok 2050 príliš neskoro na ochranu klímy, iní sa zase obávajú, že tento cieľ nie je možné splniť. Spojené kráľovstvo viedlo podľa britskej premiérky Theresy Mayovej počas priemyselnej revolúcie svet k bohatstvu prostredníctvom fosílnych palív, takže by bolo vhodné, aby bola Británia lídrom aj v opačnom smere. "Popri znižovaní emisií sme urobili obrovský pokrok v raste našej ekonomiky a pracovných miest. Teraz nastal čas ísť ďalej a rýchlejšie, aby sme ochránili životné prostredie pre naše deti. Musíme viesť svet k čistejšej, zelenšej forme rastu," povedala Mayová. Redukcia znečistenia podľa nej prospeje aj verejnému zdravotníctvu a znížia sa náklady na zdravotnú starostlivosť. Veľká Británia si už predtým stanovila za cieľ znížiť do roku 2050 emisie o 80 percent. Ten bol súčasťou zákona o klimatickej zmene, ktorý poslanci parlamentu odsúhlasili v roku 2008. Teraz ho však zmenia na oveľa ambicióznejší cieľ. Znamená to, že emisie z domácností, dopravy, poľnohospodárstva a priemyslu budú musieť byť na nule, v najzložitejších prípadoch budú musieť byť kompenzované výsadbou stromov alebo znížením obsahu oxidu uhličitého (CO2) v atmosfére.


PÍŠE LUBOŠ PALATAZeman vyznamená Schrödera. Jeden Putinov služobník ocení druhého

U Miloša Zemana už nič neprekvapí. Skôr by prekvapilo, ak by nedal štátne vyznamenanie samotnému Vladimírovi Putinovi.

Autor je redaktorom MF DNES Tomáš Kosta bol aj ako osemdesiatnik noblesný muž a elegán. „Gerhard Schröder nerobí svoju ústretovú politiku voči Putinovi preto, že by z toho niečo osobne mal. On je skrátka presvedčený o tom, že Rusko čo najbližšie Európe je dobré tak pre Rusko, ako aj pre Európu," vravel tento v Nemecku vážený bývalý riaditeľ veľkého nemeckého nakladateľstva Bundesverlag a poradca troch českých premiérov Vladimíra Špidlu, Stanislava Grossa a Jiřího Paroubka. „Medzi Schröderom a Putinom sa naozaj vytvorilo osobné priateľstvo, fungovala medzi nimi takpovediac chémia a od toho sa tiež mnohé odvíja," hovoril mi Kosta pred viac ako desiatimi rokmi a poťahoval pritom z  fajky. A človek by mu to pri dvoch vtedy Schröderom adoptovaných ruských sirotách hádam aj veril. Kosta, ktorý prežil holokaust a odišiel z Československa po sovietskej okupácii v auguste 1968 a potom v deväťdesiatych rokoch urobil veľa pre to, aby sa česko-nemecké vzťahy zbavili záťaže minulosti, už bohužiaľ nežije. Zomrel v požehnanom veku 91 rokov vlani v júni. Takže sa ho nemožno opýtať na jeho pohľad na dnešného Gerharda Schrödera, človeka, ktorý v sobotu prevezme z rúk českého prezidenta Miloša Zemana najvyššie české štátne vyznamenanie Rad Bieleho leva. Bolo by zaujímavé, čo by na priateľa, za ktorého Schödera pred tými desiatimi rokmi považoval (a Schröder jeho), povedal tento rovný, priamy človek s obrovským rozhľadom a životnou múdrosťou dnes. Pre Rosnefť od Schrödera dala ruky preč Angela Merkelová aj šéf jeho materskej sociálnej demokracie Schulz. Bez vplyvu však rozhodne nie je. Po tom, čo sa Schröder po viac ako desiatich rokoch v ruskom Gazprome, pre ktorý zabezpečoval výstavbu plynovodu Nordstream, stal pred niekoľkými týždňami šéfom dozornej rady ruského ropného gigantu Rosnefť, napojeného pupočnou šnúrou na Kremeľ, s garantovaným príjmom pol milióna dolárov ročne. V Nemecku Schröder, ktorý sa už pred rokmi v podstate presťahoval do Moskvy, preto medzi svojimi kolegami skončil. Pre Rosnefť od neho dala ruky preč kancelárka Angela Merkelová aj šéf jeho materskej sociálnej demokracie Martin Schulz. Bez vplyvu však rozhodne nie je. Stál napríklad za predvolebnou cestou exšéfa SPD a dnes dosluhujúceho ministra zahraničia Sigmara Gabriela za Putinom do Moskvy, po ktorej začal šéf nemeckej diplomacie hovoriť o zmiernení sankcií EÚ proti Rusku. Aj na zjazde pred voľbami, kde svojím kolegom v SPD dodával energiu na boj o prvú priečku vo voľbách, zožal tento stále skvelý rétor veľký potlesk, možno väčší ako Martin Schulz. „Nesmiete o sebe pochybovať a musíte chcieť moc," poradil recept na úspech strane, ktorú viedol ako jej posledný kancelár. Pokiaľ ide o neho samotného a jeho angažmán v prospech Ruska, tak o sebe Schröder rozhodne nepochybuje. „Som súkromnou osobou, môžem si robiť, čo chcem," hovorí dnes jediný žijúci bývalý kancelár, ktorý dostáva od nemeckého štátu okrem štedrého dôchodku aj pol milióna eur na vedenie svojej kancelárie v Berlíne. „Chcem podporovať zlepšenie vzťahov medzi Európskou úniou a Ruskom," tvrdil krátko po svojom zvolení švajčiarskym novinám Blick. Ako si takéto zlepšenie predstavuje, načrtol v jednej z ďalších odpovedí, keď vyhlásil, že svet musí vziať ruskú okupáciu ukrajinského Krymu ako fakt a musí sa s ňou zmieriť. „Všetky ďalšie otázky vzťahov s Ruskom treba od toho problému oddeliť," dodal Schröder. To určite neprepočul český prezident Miloš Zeman, ktorý pred pár týždňami škandalózne horlil v Rade Európy za uznanie Krymu ako definitívnej súčasti Ruska a Ukrajine poradil, aby sa pokúsila s Moskvou vyjednať nejaké kompenzácie. Ukrajinu to rozhnevalo, v Moskve sa Zemanovi vysmiali a odkázali, že Kyjevu nič platiť nebudú. Ale účel bol zrejme splnený. Zeman je na tom zdravotne tak, že po skončení v prezidentskom úrade ho ani Kremeľ nezamestná. Iné je to však s jeho okolím, ktoré z kšeftov s Ruskom žilo už predtým, kým Zemana, svojho koňa, dostalo na Pražský hrad. A nech už skončí Zeman teraz, alebo nedaj Bože až za ďalších päť rokov, tak páni Mynář alebo Nejedlý budú za nejaký „schröderovský" flek vďační. Vyznamenanie, ktoré Zeman v sobotu odovzdá Schröderovi, je preto nielen ocenením prínosu bývalého kancelára pre česko-nemecké vzťahy, kde dal na prelome tisícročí prednosť Čechom pred požiadavkami sudetských Nemcov, ale aj generálnym pardonom pre všetkých jeho českých nasledovníkov, ktorí budú chcieť zúročiť službu rusofilovi Zemanovi v putinovských službách. Je to ďalší pád českej politickej kultúry a morálky, ale pravdu povediac, v krajine, ktorej exprezident Václav Klaus vystupuje na predvolebných mítingoch ultrapravicovej nemeckej AfD, vlastne vyznamenanie pre Schrödera neprekvapí. Výsledkom tohto mravného úpadku je viac ako desať percent pre čistého neofašistu Tomia Okamuru, ktorému napokon Zeman pod heslom „čím horšie, tým lepšie" zametá cestu do vlády s Andrejom Babišom. Zostáva hádam už len to, aby Zeman pri svojej blížiacej sa návšteve Soči udelil najvyššie české štátne vyznamenanie samotnému Putinovi s odôvodnením, že je to za zásluhy v boji proti „ukrajinskému fašistickému režimu". Ak sa vám zdá niečo také nemožné, mňa by to od Zemana neprekvapilo.


Nazval ho zbabelcom bez chrbtovej kosti. Anglicko čaká dvojitá rivalita

Jedným zo šlágrov futbalového víkendu je manchesterské derby. Rivalitu v ňom obnovia tréneri Mourinho a Guardiola.

BRATISLAVA. Manchesterské derby nebolo dávno také nabité emóciami. Na jednej strane sa stretnú Pep Guardiola (Manchester City) a José Mourinho (Manchester United), ktorých rivalita trvá už sedem rokov, naprieč piatimi klubmi a súhrnným počtom šestnástich zápasov.  A potom je tu Zlatan Ibrahimovič, ktorý trénera tímu Manchester City nazval zbabelcom bez chrbtovej kosti. Zlatan Ibrahimovič prichádzal do klubu Manchester United s povesťou svetového útočníka. Všade, kam prišiel, strieľal góly a získaval tituly. Iba zo Španielska ho vyštval tréner. S Pepom Guardiolom sa stretne šesť rokov potom, ako sa rozišli ich cesty v Barcelone. „Ku koncu už so mnou ani nehovoril. Ani slovo za niekoľko mesiacov,“ spomína Ibrahimovič. Napriek tomu, že po svojom príchode do Španielska dal v úvodných štrnástich zápasoch jedenásť gólov, Guardiola Ibrahimoviča čoraz viac ignoroval. „Povedal som mu, že nemá ,gule‘. Kričal som na neho. A on nič, iba stál. Je to obyčajný zbabelec bez chrbtovej kosti,“ napísal Ibrahimovič vo svojej autobiografii z roku 2013.  Tridsaťštyriročný útočník napokon v roku 2010 prestúpil do AC Miláno. „Nesedel som mu. On chcel mať v tíme hráčov ako Xavi, Iniesta a Messi. Hráčov bez názoru,“ dodáva švédsky útočník, ktorý v úvodných štyroch súťažných zápasoch za United strelil štyri góly. V rivalite budú pokračovať obaja manažéri manchesterských klubov. José Mourinho a Pep Guardiola sa stretávajú už sedem rokov a to naprieč celou futbalovou Európu. Za to obdobie viedol Guardiola Barcelonu a Bayern Mníchov, portugalský tréner Chelsea, Inter Miláno a Real Madrid. Z celkovo šestnástich vzájomných zápasov Guardiola vyhral sedem, Mourinho tri.  „Mourinho povedal, že chce víťaziť. Ibaže ja chcem víťaziť tiež. Poznáme sa veľmi dobre. Jose je jedným z trénerských velikánov, ktorý mi pomohol postúpiť na vyšší level,“ uviedol Guardiola podľa Guardian. Najpotupnejšia Portugalcova prehra prišla v jeho prvom španielskom derby El Clásico v novembri 2010. So svojím Realom Madrid podľahol Barcelone 0:5.  „Som hrdý na to, že celý svet vidí, aký futbal hráme,“ hovoril vtedy španielsky tréner. Veľa hráčov z oboch tímov absolvovalo cez týždeň zápasy kvalifikácie na MS v Rusku. „Veľmi sa na to tešíme, no nikdy neviete, čo sa stane, keď sa hráči vracajú z reprezentácie. Môžu mať zlú náladu, či drobné zranenie,“ povedal pred zápasom Guardiola podľa Daily Mail.  Podobne hovoril aj jeho konkurent José Mourinho. „Bude to komplikované, lebo niektorí prídu z národných tímov len niekoľko dní pred zápasom,“ vyhlásil portugalský manažér. Oba tímy majú skvelú formu, v úvode novej sezóny vyhrali všetky ligové zápasy. V miernej nevýhode je Guardiola, ktorý nemôže počítať so Sergiom Aguerom. Argentínsky útočník dal v úvode sezóny v troch súťazných zápasoch šesť gólov, cez víkend však nenastúpi. Za úder lakťom do tváre súpera dostal dodatočný dištanc tri zápasy.  Veľa sa diskutuje aj o novej posile do bránky Claudiovi Bravovi, ktorý by mal debutovať len niekoľko hodín po tom, ako začal trénovať s novými spoluhráčmi. Na Anglicko čaká stosedemdesiate druhé manchesterské derby, ktoré bude najmä vďaka trom aktérom zaujímavejšie ako v ostatných rokoch.  „Mám rád Guardiolov štýl, no Mourinho je favoritom, pretože trénuje úspešnejší klub,“ predpovedá bývalý šéf Realu Madrid Ramon Calderón. Tento text ste mohli čítať vďaka tomu, že platíte za obsah. Vážime si to.


Filmár Moore spustil TrumpiLeaks, vyzval na vynášanie správ o prezidentovi

Dokumentarista má pripravovať o americkom prezidentovi aj film.

WASHINGTON. Americký režisér Michael Moore spustil web TrumpiLeaks, na ktorom chce zhromažďovať vynesené informácie o prezidentovi Donaldovi Trumpovi. Moore je jeho veľkým kritikom a chystá o ňom aj údajne výbušný film. Moore na webe vyzýva "vlasteneckých Američanov" vo vláde aj v súkromnom sektore, aby prezrádzali svoje vedomosti o "zločinoch, klamstvách a všeobecne zlom správaní sa" Trumpa a jeho spolupracovníkov. Majú tak vraj robiť "v mene ochrany Spojených štátov pred tyraniou". Moore sľubuje, že jeho web umožňuje šifrovanú komunikáciu, ktorá zaistí anonymitu pôvodcom informácií. Od tých rád prijme aj dokumenty, fotografie, videá či zvukové nahrávky. TrumpiLeaks je zvláštny portál na osobnej webovej stránke Moora. Názov odkazuje k podobnému projektu WikiLeaks, kde sú zverejňované citlivé a kompromitujúce interné materiály americkej vlády i tajných služieb. Moore sa zúčastnil protestov proti Trumpovi vlani v novembri aj tento rok v januári. V máji potom oznámil, že o hlave USA pripravuje výbušný dokument. Film nazýva Fahrenheit 11/9, čím odkazuje na 9. november, kedy Trumpa vyhlásili za víťaza minuloročných prezidentských volieb. Zároveň ide o narážku na jeho starší film Fahrenheit 9/11, ktorým kritizoval postup vlády Gerge Busha mladšieho po teroristických útokoch z 11. septembra. Filmový a televízny režisér, scenárista, producent a spisovateľ Moore patrí k najúspešnejším, ale aj najkontroverznejším svetovým dokumentaristom. V roku 2005 ho časopis Time zaradil medzi stovku najvplyvnejších ľudí na svete. V roku 2002 nakrútil Moore dokument Bowling for Columbine, v ktorom hľadal príčinu toho, prečo v USA toľko ľudí zíde zo sveta strelnou zbraňou. Za tento sarkastický aj poučný film dostal Oscara v kategórii dokumentárny film. Za dokument Fahrenheit 9/11 z roku 2004 získal Zlatú palmu na filmovom festivale v Cannes.


Zuno banka na Slovensku skončila

Nástupníckou bankou sa stala Tatra banka.

BRATISLAVA. Slovenský bankový trh je o jednu banku menší. Zuno banka definitívne ukončila svoje pôsobenie. Nástupníckou spoločnosťou sa stala Tatra banka, ktorá patrí rovnako ako Zuno banka do finančnej skupiny Raiffeisen Bank International AG. „Do Tatra banky boli presunuté aj zostatky zo zrušených bežných účtov a integrovaní klienti s existujúcimi úverovými produktmi,“ uviedla hovorkyňa Tatra banky Zuzana Povodová. Úverové produkty boli podľa nej presunuté do Tatra banky aj s podmienkami, ktoré mali klienti dohodnuté v Zuno. „Klientom sa nemení výška pravidelnej mesačnej splátky, deň splatnosti mesačnej splátky, výška úrokovej sadzby, výška mesačnej splátky poistného, dátum poslednej splátky, ani poplatok za Pôžičku Plus,“ konštatovalo Povodová. Zároveň dodala, že klienti, ktorí si nestihli previesť peniaze zo svojho účtu v Zuno, o svoje úspory neprídu.


Predaj nových áut Únii klesol, najviac v Británii

Pokles predaja zaznamenali takmer všetky veľké trhy.

BRUSEL. Predaj nových áut v Európskej únii v apríli klesol. Dôvodom bol menší počet pracovných dní pre veľkonočné sviatky, ktoré v tomto roku pripadli na apríl, a tiež strmý pád predaja vo Veľkej Británii o dvojciferné číslo. Informovalo o tom Európske združenie výrobcov automobilov (ACEA). Podľa najnovších údajov ACEA sa počet nových zaregistrovaných osobných áut v Európskej únii v apríli znížil o 6,6 % na 1,19 milióna. Na porovnanie, v marci predaj áut vzrástol o 11,2 %. Pod aprílové výsledky sa podpísali najmä sezónne faktory. Pokles predaja zaznamenali takmer všetky veľké trhy, pričom vo Veľkej Británii sa odbyt nových vozidiel v apríli prepadol až o 19,8 %. V Nemecku tiež klesol, a to o 8 %, vo Francúzsku sa znížil o 6 % a v Taliansku o 4,6 %. Len v Španielsku počet nových zaregistrovaných áut aj v apríli vzrástol, medziročne 1,1 %. Podľa ACEA je normálne, že predaj áut počas sviatkov klesá. Celkový dopyt po autách sa však aj naďalej vyvíja priaznivo. Svedčia o tom údaje za prvé štyri mesiace 2017. Konkrétne, predaj nových áut sa v období január - apríl zvýšil o 4,7 % na 5,33 milióna, z toho v Taliansku stúpol o 8 %, v Španielsku o 6,1 %, Nemecku o 2,5 %, Francúzsku o 2 % a v Británii o 1,1 %. Nemecký automobilový koncern Volkswagen si udržal vedúcu pozíciu v Únii, keďže jeho podiel na trhu dosiahol v prvých štyroch mesiacoch 23 %. Francúzska PSA je druhá s 10,1-% podielom a Renaultu patrí tretia priečka s 9,9-% podielom.


Energetické spoločnosti nebudú musieť zverejňovať cenové návrhy

BRATISLAVA. Poslanci opozičnej strany SaS neuspeli v parlamente s návrhom, aby verejnosť bola lepšie informovaná o hospodárení a cenotvorbe monopolov v oblasti energetiky. Národná rada (NR) SR v utorok odmietla ich návrh novely zákona o regulácii v sieťových odvetviach, ktorým chceli zaviesť povinnosť Úradu pre reguláciu sieťových odvetví (ÚRSO), aby na svojom webovom sídle zverejňoval všetky cenové rozhodnutia. Súčasná prax podľa poslancov ukazuje, že verejnosť nemá dostatočný prístup k informáciám o tvorbe ceny prirodzených monopolov podliehajúcich cenovej regulácii, a to napriek tomu, že verejnosť v podobe zákazníkov týchto subjektov objektívne nemá inú možnosť, než využívať nimi poskytované tovary a služby, prípadne si zvoliť alternatívu. "Neprimerane vysokú časť tejto ceny, viac ako 30 percent tvoria poplatky za prenos, prepravu, či distribúciu elektriny, plynu, tepla a vody. Spôsob regulácie je pod rúškom tajomstva," skonštatovala jedna z predkladateliek návrhu Jana Kiššová. Problém vidí v tom, že ceny energií sú vysoké aj vďaka osobitnému odvodu z podnikania v regulovaných odvetviach. "V praxi to znamená to, že máme nedokonalú reguláciu, nechávame ju vo forme vyšších poplatkov v cenách energií platiť ľudí," tvrdí Kiššová s tým, že tieto vysoké ceny inkasujú distribučné spoločnosti a následne ich vo forme osobitného odvodu odvádzajú do štátneho rozpočtu. "Takto to fungovať nemá. Je to len nepriama daň, ktorá všetkých spotrebiteľov energií stojí približne 60 miliónov eur ročne," vyčíslila Kiššová. Verejná kontrola podľa poslancov môže viesť k účinnej prevencii pred vznikom cenových kríz podobných tej na začiatku roka 2017. Návrh zákona mal za cieľ zvýšiť povedomie verejnosti o hospodárení a cenotvorbe prirodzených spoločností pôsobiacich v energetike, tepelnej energetike a vodnom hospodárstve. "Zverejňované by boli všetky oprávnené ekonomické náklady, ktoré sú vymenované vo vyhláške ÚRSO. Hovoríme najmä o nákladoch na energie, mzdových nákladoch, odmenách, odpisoch, nájomnom, opravách, o nákladoch na údržbu, ktoré nejakým spôsobom vstupujú do regulovanej ceny," dodal poslanec SaS Karol Galek.


Ceny ropy vzrástli, ovplyvnili ich najnovšie odhady

Najnovšie odhady Medzinárodnej agentúry pre energiu tvrdia, že dopyt po rope bude rásť.

SOUL. Ceny ropy zaznamenali rast aj v utorok, tretí obchodovací deň po sebe. Podporili ich najnovšie odhady Medzinárodnej agentúry pre energiu (IEA), že dopyt po rope bude rásť, ako aj vyjadrenia zástupcov Organizácie krajín vyvážajúcich ropu (OPEC) o dôslednom dodržiavaní ich dohody o obmedzovaní produkcie. Cena severomorskej ropnej zmesi Brent s májovým kontraktom vzrástla do 7.30 h SEČ oproti predchádzajúcej uzávierke o 12 centov na 65,66 USD (53,35 eura) za barel (159 litrov). Cena americkej ľahkej ropy WTI s dodávkou v apríli sa zvýšila o 13 centov na 62,70 USD/barel. Zástupcovia IEA v pondelok (5.3.) na energetickej konferencii CERAWeek v Houstone uviedli, že svetový dopyt po rope by mal v nasledujúcich piatich rokoch rásť a aj keď sa bude zvyšovať aj produkcia, ťažba z členských štátov OPEC bude rásť omnoho slabším tempom. Následne šéf OPEC Mohammed Barkindo uviedol, že dohoda ropného kartelu s ďalšími producentmi o obmedzovaní ťažby ropy je "pevná ako Gibraltárska skala". To podporilo ceny ropy. Ich rast bol však napriek tomu obmedzený, keďže optimistické vyhlásenia zástupcov OPEC aj odhady IEA narúša fakt, že produkcia v USA prudko rastie. A podľa IEA bude tento trend pokračovať aj v nasledujúcich piatich rokoch. V tomto roku však analytici v dôsledku rastúceho dopytu a krokov OPEC očakávajú zvyšovanie cien ropy.


Šramko upozornil na výšku dlhu Slovenska

Problém spomalenia ekonomiky nie je v samotnej ekonomike.

BRATISLAVA. Hoci slovenská ekonomika ešte nie je v kríze, výrazne ju ovplyvňuje externý vývoj, ktorý sa spomaľuje. Skonštatoval to na štvrtkovej diskusii Centra pre nezávislú a objektívnu žurnalistiku predseda Rady pre rozpočtovú zodpovednosť Ivan Šramko. Naša vláda podľa neho nemá také možnosti na podporu ekonomiky, ako má Nemecko alebo Francúzsko. Ak by aj Slovensko znížilo dane na nulu, veľkému automobilovému závodu u nás to nepomôže, lebo jeho problém je v nedostatočnom odbyte z globálneho pohľadu. "My nedokážeme nijakým významným spôsobom stimulovať ekonomiku tak, aby sme prešli cez krízu," povedal Šramko. Slovenská ekonomika má podľa Šramka stále relatívne slušný rast a aj prognózy hovoria, že rast by mal byť aj budúci rok. Problém spomalenia ekonomiky a teda hroziacej krízy, nie je v samotnej ekonomike. Dobré časy sú jediné, kedy sa dokážeme pripraviť na zlé časy. Stále je dôležité, aby sme dlh znižovali k bezpečnej hranici. V minulosti bol problémom pád finančných trhov pre vysoký objem zlých hypoték. V súčasnosti však takýto problém podľa Šramka nie je. Aktuálne sú to príčiny politické. Šramko spomenul ako príklad obchodné vojny, ale aj brexit. A tieto faktory podľa neho spôsobujú spomalenie. Investori sú podľa Šramka v neistote a nevedia, ako investovať vo Veľkej Británii. Nejde teda o žiadne bubliny na kapitálových trhoch. "Politické problémy ako v súčasnosti rýchlo vznikli, môžu aj zaniknúť. Keď sa vyrieši brexit, tak jeden problém zanikne. Aj keď to bude brexit bez dohody, tak minimálne pre biznis sa stanovia už jasné pravidlá na podnikanie," povedal Šramko. Podľa neho sú aj obchodné vojny relatívne ľahko odstrániteľné. "Aj keď teda vôbec nie som optimista v tomto smere," doplnil predseda Rady pre rozpočtovú zodpovednosť. Šramko upozornil aj na výšku dlhu Slovenska. Podľa neho bezpečná úroveň dlhu pre Slovensko je niekde okolo úrovne 40 percent, pričom v súčasnosti je niečo pod 49 percent. "Dobré časy sú jediné, kedy sa dokážeme pripraviť na zlé časy. Stále je dôležité, aby sme dlh znižovali k bezpečnej hranici," skonštatoval Šramko. Štát podľa neho nemá priestor potrebný na to, aby v časoch krízy preplával krízou s čo najmenšími dopadmi. Ak by sa úroveň dlhu ešte viac zvýšila, štát by ju podľa Šramka nedokázal už ovládať a trvalo by dekády, kým by sa opäť znížil na udržateľnú úroveň. Slovensko by podľa prepočtov malo dosiahnuť 40-percentnú úroveň dlhu v horizonte siedmich rokov.


Finančná správa zjednodušuje elektronickú komunikáciu

BRATISLAVA. Využívanie elektronických služieb finančnej správy bude jednoduchšie. Finančná správa nasadzuje redizajn portálu, automatickú autorizáciu a upravené notifikačné e-maily. Nasledovať budú zmeny aj priamo v osobnej zóne daňovníka. Finančná správa vychádza v ústrety najmä novým elektronicky komunikujúcim klientom - fyzickým osobám podnikateľom. Nasadenie zmien si vyžiada dlhšiu odstávku portálu finančnej správy (PFS). Už v stredu (4.7.) večer začne postupne nasadzovať jednotlivé zmeny. Ako prvé zavedie zlúčenie registrácie a autorizácie pre fyzické osoby podnikateľov do jedného kroku. "Chceme procesy fyzickým osobám podnikateľom uľahčiť. Ako som avizoval, najdôležitejšou zmenou je zjednotenie registrácie a autorizácie do jedného kroku. Uľahčíme tak procesy tým fyzickým osobám podnikateľom, ktorí konajú vo svojom mene. Nebudú musieť absolvovať krok autorizácie. Tú spravíme za nich," uviedol prezident finančnej správy František Imrecze. V praxi to bude po novom fungovať tak, že ak bude subjekt konať sám za seba, po dokončení registrácie sa na základe používateľom zadaných údajov systém PFS automaticky pokúsi identifikovať nového používateľa v prostredí finančnej správy, t.j. v jej registroch. Ak ho bude vedieť finančná správa identifikovať, systém PFS vytvorí potrebné väzby automaticky. O úspešnosti/neúspešnosti automatickej autorizácie bude finančná správa daňový subjekt informovať prostredníctvom notifikačného e-mailu. V prípade neúspešnej identifikácie ho zároveň e-mailom upozorní na to, ako má ďalej postupovať. Finančná správa upravila tiež textové znenia notifikačných e-mailov, ktoré sú zasielané subjektom napríklad v aktivačnom e-maile pri registrácii, v správe o prijatí podania, v správe o odmietnutí podania a pod. tak, aby bol text správy jasný, zrozumiteľný a informoval o ďalšom postupe. Nasadenie prvých zmien finančná správa naplánovala cielene na začiatok júla. Uplynul totiž termín na podanie odložených daňových priznaní a navyše 5. júl je sviatok. V takýchto dňoch je portál najmenej vyťažený. "Nové funkcionality nasadzujeme vždy v čase najmenšej vyťaženosti systému. Vzhľadom na to, že 2. júla uplynul termín na podanie odloženého daňového priznania, po tomto termíne môžeme zmeny nasadiť tak, aby nebolo dotknuté podávanie odložených daňových priznaní k dani z príjmov," vysvetľuje Imrecze.


Greguš vymyslel dokonalý center. Potom dostal červenú kartu

Slovenský futbalista zažil turbulentnú noc.

MINNESOTA. Slovenský futbalový záložník Ján Greguš momentálne pôsobí v zámorskej súťaži MLS. Na začiatku tohto roka prestúpil 28-ročný stredopoliar z dánskeho FC Kodaň do Minnesoty, kde doteraz odohral sedem duelov. V marci si Slovák otvoril strelecký účet v MLS, keď sa presadil proti mužstvu Los Angeles Galaxy. Tentoraz zaujal v zápase na trávniku Toronta FC hneď dvakrát. Najprv v sedemnástej minúte zápasu spravil Greguš výbornú prácu pri otváracom góle, keď perfektným centrom vysunul Dawina Quintera. Perfektný center Jána Greguša:  Toronto síce dokázalo ešte v prvom polčase priebeh otočiť, keď sa v priebehu troch minút presadil dvakrát Pozuelo, ale Minnesota sa nevzdala. V 57. minúte vyrovnal na 2:2 Rodriquez a potom druhým gólom v zápase poslal hostí do vedenia Quintera, tentoraz z penalty. Diváci však videli ešte jeden zvrat. Postaral sa oň domáci Hamilton, ktorý napodobnil svojho spoluhráča Pozuela a tiež dokázal streliť dva góly za tri minúty. Stav zápasu tak bol v 79. minúte 4:3 v prospech Toronta. Záverečnú bodku napínavému duelu dal práve Greguš. V 89. minúte veľmi nešetrne fauloval protihráča, ktorý sa snažil vyviesť loptu. Slovák trafil priamo súperove nohy, za čo mu rozhodca ihneď udelil červenú kartu. Zákrok, za ktorý dostal Greguš červenú kartu: Oslabenej Minnesote sa už nepodarilo vyrovnať a odišla z Toronta na prázdno.


Call centrum finančnej správy bude koncom mesiaca radiť podnikateľom aj v noci

Prevádzkové hodiny rozšíria aj z dôvodu zavádzania eKasy.

BRATISLAVA. Finančná správa rozšíri počas posledného marcového dňa prevádzkové hodiny call centra. Podnikateľom bude k dispozícii nielen z dôvodu zavádzania povinnej elektronickej komunikácie, ale aj pre zavedenie systému nových elektronických registračných pokladníc online pripojených na finančnú správu (eKasa). Informácie k používaniu elektronických registračných pokladníc budú v posledný marcový a prvý aprílový deň k dispozícii nepretržite, informovala v utorok finančná správa. Projekt eKasa štartuje od 1. apríla v ostrej prevádzke. Povinne sa k tomuto dátumu musia na eKasu pripojiť tí podnikatelia, ktorým v termíne po 1. apríli prvýkrát vznikne povinnosť evidovať tržbu. Ostatní podnikatelia sa musia do systému pripojiť do konca júna. "Pracovníci call centra budú počas tohto nábehového času k dispozícii podnikateľom, ktorí sa budú k systému pripájať a budú potrebovať poradiť či usmerniť," informovala hovorkyňa finančnej správy Ivana Skokanová. Počas posledných marcových dní a prvého apríla budú posilnené prevádzkové hodiny call centra finančnej správy aj pre elektronické podávanie daňových priznaní. Celkovo budú prevádzkové hodiny call centra rozšírené už od pondelka 25. marca, až do pondelka 1. apríla. K dispozícii bude počas posledného marcového pondelka a piatka, rovnako ako počas prvého aprílového pondelka až do polnoci. Ostatné dni budú odborníci v call centre k dispozícii do 19.00 h. Podpora bude klientom dostupná aj počas posledného marcového víkendu, pričom predvoľba k eKase bude dostupná z nedele na pondelok nepretržite.


Švéda usvedčila DNA z krádeže kráľovských klenotov

Uviedol, že sa porezal, keď z katedrály kradol dve koruny a ríšske jablko.

ŠTOKHOLM. Muž podozrivý z vlaňajšej krádeže švédskych kráľovských klenotov z katedrály pri Štokholme sa priznal k odcudzeniu týchto artefaktov. Spravil tak po tom, ako sa na klenotoch, ktoré pred vyše týždňom našli odhodené v odpadkovom koši severne od Štokholmu, našli stopy jeho DNA. Informovala o tom švédska verejnoprávna televízia SVT, ktorá vo svojej piatkovej reportáži zo súdu citovala tohto 22-ročného Švéda, ktorý bol v prípade hlavným podozrivým. Mladík uviedol, že sa porezal, keď z katedrály kradol dve koruny a ríšske jablko. Polícia predtým informovala, že DNA z krvi, ktorú na dvoch z odcudzených predmetoch našla sa zhodovala s mužovou DNA. Žalobkyňa Isabelle Bjurstenová pre mladíka žiada šesťročné väzenie, informovala agentúra AP. Krádež sa stala 31. júla 2018 v meste Strängnäs západne od Štokholmu v čase, keď bola tamojšia katedrála otvorená pre návštevníkov. Zlodeji ukradli z katedrály dve koruny, ríšske jablko, drahokamy a perly pochádzajúce z pohrebných insígnií švédskeho kráľa Karola IX. a jeho manželky Kristíny z roku 1611. Dvojica páchateľov podľa svedkov utiekla na motorovom člne po neďalekom jazere. Hodnota ukradnutej časti pokladu sa odhadovala na približne 65 miliónov švédskych korún (6,2 milióna eur). Okrem 22-ročného Švéda, ktorý sa na súde ku krádeži priznal, zadržali švédske úrady minulý piatok aj druhého muža podozrivého z manipulácie s ukradnutými klenotmi.


Vedci vyzývajú k väčšej akceptácii významu spoločenských disciplín

Memorandum vychádza z ekonomického, politického i spoločenského nedocenenia humanitných a spoločenských vied.

BRATISLAVA. Iniciovať dialóg o hodnote, prínose i zodpovednosti spoločenských a humanitných vied je ambíciou Memoranda spoločenských a humanitných vedcov na Slovensku. Ako na tlačovej konferencii zástupcovia memoranda vysvetlili, dokument zároveň reflektuje výzvu, s ktorou sú spoločenské a humanitné vedné disciplíny v súčasnosti konfrontované. Gabriel Bianchi zo Slovenskej akadémie vied (SAV) priznal, že memorandum vychádza z ekonomického, politického i spoločenského nedocenenia humanitných a spoločenských vied. Rovnako snahou poukázať na to, že veda a jej rozvoj na Slovensku by sa nemali hodnotiť iba optikou kvantitatívne merateľného prínosu. "Memorandum je preto snahou upozorniť na to, že rozvoj humanitných a spoločenských vedných disciplín sa nezaobíde bez primeraných ekonomických podmienok, porozumenia a kooperácii s technickými a prírodnými vedami a tiež rozvíjania dialógu s verejnosťou o prínose humanitných a spoločenských vied," uviedol Bianchi. Emil Višňovský zo SAV a Univerzity Komenského v Bratislave poukázal na to, že memorandum uvádza i oblasti spoločenskej zodpovednosti, ku ktorým sa spoločenské a humanitné vedy hlásia. "Upozorňujeme napríklad na kritickú a tvorivú reflexiu, ktorá na Slovensku chýba," uviedol Višňovský. Peter Zajac zo SAV a Humboldtovej univerzity v Berlíne v tejto súvislosti pripomenul, že spoločenské a humanitné vedy majú schopnosť prinášať overené a spoľahlivé informácie, týkajúce sa poznania sveta, civilizačných výziev a existenciálnych hrozieb. "Tým pomáhajú spoločnosti i politickým elitám nájsť účinný prostriedok ako čeliť deformáciám, relativizácii i manipuláciám s faktami, ktoré sa v súčasnej dobe dejú stále viac a viac," uviedol Zajac. Ivan Gerát zo SAV a Trnavskej univerzity v Trnave uviedol, že ambíciou spoločenských a humanitných vedcov je pestovať kvalitnú kolektívnu pamäť. "V súčasnosti často zabúdame odkiaľ sme prišli, takže nevieme celkom vysvetliť našu súčasnosť i to kam smerujeme. Často sa preto stáva, že za nás na tieto otázky odpovedajú iní," naznačil Gerát jednu z oblastí, kde spoločenské a humanitné vedy môžu pomôcť pri riešení kľúčových problémov. Doteraz podpísalo memorandum 305 signatárov. Jeho podporovatelia veria, že dokument nájde širokú pozitívnu odozvu nielen medzi spoločenskými a humanitnými vedcami, ale aj u kolegov z oblasti prírodných a technických vied.


SNS sa od Jankovskej dištancuje, počká na postoj zvyšku koalície

SNS vo svojom stanovisku uvádza, že nechce z podozrení voči Jankovskej vytĺkať politické body.

BRATISLAVA. Monika Jankovská je nominantkou strany Smer a Slovenská národná strana nebude z tejto témy vytĺkať politické body. Uviedla to pre agentúru SITA hovorkyňa národniarov Zuzana Škopcová s tým, že otázky treba klásť strane Smer či predsedovi vlády Petrovi Pellegrinimu (Smer). Štátnej tajomníčke rezortu spravodlivosti Monike Jankovskej vo štvrtok podvečer zadržali policajti mobilný telefón v súvislosti s možnou komunikáciou s Marianom Kočnerom prostredníctvom aplikácie Threema. Jankovská v piatok odcestovala na dlhodobo plánovanú dovolenku a zatiaľ nereagovala na otázky agentúry SITA, či odíde zo svojho postu. Okrem Jankovskej vzali policajti mobilné telefóny aj viacerým sudcom či prokurátorom. Denník N priniesol informáciu, že ide o Bystríka Paloviča, Zuzanu Maruniakovú, Miriam Repákovú a aj krajskú sudkyňu Andreu Haitovú, ktorá je Jankovskej sestra. „Jankovská je nominantkou politickej strany Smer. Platí pravidlo, že každá strana má svoju zodpovednosť za rezort. SNS nedisponuje žiadnymi informáciami k tejto veci okrem mediálnych. Nemienime z takýchto situácií vytĺkať politické body. Otázky Vám v prvom rade určite zodpovie strana Smer, respektíve predseda vlády SR. My počkáme na postoj koaličných partnerov. Sústreďujeme svoju energiu na presadenie zákonov na septembrovej schôdzi," uviedla Škopcová pre agentúru SITA. Obdobné stanovisko poskytla aj strana Most-Híd, ktorá tvrdí, že prípad je v rukách orgánov činných v trestnom konaní. Situáciu okolo Jankovskej nekomentoval ani predseda strany Smer-SD Robert Fico.


V Bratislave vystavujú staré Mercedesy za 50 miliónov eur

BRATISLAVA. V bratislavskom nákupnom centre sa dnes začala výstava historických vozidiel Mercedes-Benz. Na návštevníkov čaká 21 exponátov, mapujúcich históriu značky od úplných začiatkov až do súčasnosti. Ide len o zlomok kolekcie českého zberateľa historických áut a motoriek Ladislava Samohýla, ktorý vlastní 300 historických áut, z toho 80 značky Mercedes-Benz. "Celková hodnota vystavených veteránov je viac ako 50 miliónov eur," vysvetľuje riaditeľ obchodného centra Richard Urvay. "Ja by som si určite vybrala to červené," povedala olympijská medailistka, strelkyňa Danka Barteková, ktorá výstavu otvárala. Mala zrejme na mysli najvzácnejší exponát, model 500K Roadster z roku 1934. Vystavený kus je jeden z prvých troch vyrobených, jazdil na ňom nacistický minister kultúry a športu Adolf Hühnlein a neskôr protektor Protektorátu Čechy a Morava Reinhard Heydrich. Výstava potrvá od štvrtka 5. apríla do stredy 25. apríla. Rovnaké exponáty boli vystavené vo februári v Prahe a v marci v Brne. V sobotu 7. apríla budú mať návštevníci možnosť povoziť sa na replike vôbec prvého "auta" so spaľovacím motorom na svete, Benzovho motorového koča, ktorý si nechal patentovať v roku 1886.


Merkelová prisľúbila 50 miliónov eur na pomoc pre utečencov

Peniaze dostane úrad OSN a Medzinárodná organizácia pre migráciu.

BERLÍN. Nemecká kancelárka Angela Merkelová prisľúbila v piatok finančnú pomoc do výšky 50 miliónov eur pre Úrad vysokého komisára OSN pre utečencov (UNHCR) a pre Medzinárodnú organizáciu pre migráciu (IOM). Obe organizácie môžu tieto peniaze využiť do konca roka pri potláčaní obchodovania s ľuďmi v Stredomorí a taktiež dôvodov, pre ktoré sa migranti vydávajú na cestu do Európy, uvádza agentúra DPA. "Táto práca nesmie byť zmarená z finančných dôvodov," povedala Merkelová na spoločnej tlačovej konferencii so šéfmi oboch uvedených inštitúcií v Berlíne. Zdôraznila pritom potrebu politickej stability v Líbyi, aby sa mohol zastaviť prílev migrantov do Európy. Generálny riaditeľ IOM William Lacy Swing poďakoval nemeckej kancelárke za jej "odvážne a vizionárske rozhodnutie" z roku 2015, keď otvorila hranice Nemecka pre státisíce migrantov uviaznutých vo viacerých častiach kontinentu. Vysoký komisár OSN pre utečencov Filippo Grandi uviedol, že 20-30 percent z ľudí prichádzajúcich v súčasnosti do Európy má nárok na medzinárodnú ochranu, ale pripustil, že medzi migrantmi sú aj mnohí tzv. ekonomickí migranti. Grandi tiež upozornil, že čoraz vyšší počet ľudí prichádzajúcich do juhoeurópskych krajín je z Líbye. Varoval, že táto tranzitná krajina sa čoskoro môže stať hlavnou krajinou pôvodu migrantov vzhľadom na domáci konflikt.


Nemecká Arriva kúpila väčšinu v chorvátskej autobusovej spoločnosti

BERLÍN. Deutsche Bahn (DB, Nemecká železnica) prevzala rozhodujúci podiel v najväčšom chorvátskom súkromnom prevádzkovateľovi autobusových služieb. Dcéra DB Arriva kúpila 78,3 percenta spoločnosti Autotrans-Gruppe (ATG), ktorá má vyše 1100 zamestnancov a takmer 450 autobusov. Dnes o tom informovalo vedenie Nemeckej železnice v Berlíne. Spoločnosť ATG dosiahla vlani výnosy 49 miliónov eur. DB Arriva považuje dopravný trh strednej a juhovýchodnej Európy za rastový. Uviedol to predseda jej správnej rady Manfred Rudhardt. Dcéra DB pre podnikanie v zahraničnej autobusovej a železničnej doprave je aktívna aj v Poľsku, Srbsku, na Slovensku, v Česku a Maďarsku. V Európe podniká v 14 krajinách.


Zažil aj Cartera a Reagana. Najdlhší americký senátor v histórii končí

Nahradiť by ho mohol bývalý neúspešný prezidentský kandidát Mitt Romney.

WASHINGTON. Americký senátor Orrin Hatch, ktorý pôsobí vo funkcii najdlhšie v histórii Senátu, v utorok oznámil, že sa v novembri nebude uchádzať o opätovné zvolenie. Možnosť kandidovať na jeho kreslo a pokúsiť sa o návrat do vrcholnej politiky sa tak otvára pre bývalého prezidentského kandidáta Mitta Romneyho, informovali agentúry AP a DPA. Hatch (83), predseda dôležitého senátneho výboru pre financie, prispel významnou mierou k presadeniu daňových reforiem, ktorých schválenie sa v decembri stalo prvým veľkým legislatívnym úspechom prezidenta Donalda Trumpa. Hatch zastupoval vo federálnom Senáte štát Utah od roku 1977, z funkcie tak odíde po vyše 40 rokoch. V tom čase bol prezidentom Jimmy Carter. Hatch chce tráviť viac času so svojou rodinou. V utorkovom oznámení spomenul svoju mladosť, keď bol amatérskym boxeristom. "Toho bojovného ducha som so sebou priniesol do Washingtonu. Ale každý dobrý bojovník vie, kedy má zavesiť rukavice na klinec. A pre mňa tento čas nastane čoskoro," zdôraznil. Trump, ktorý na Hatcha niekoľko mesiacov naliehal, aby zostal vo funkcii, označil tohto senátora za "ohromného podporovateľa" a priateľa, ktorý "bude v Senáte USA veľmi chýbať". Hatchov odchod vytvára možnosť uchádzať sa o jeho uvoľnené kreslo pre Romneyho (70), doterajšieho otvoreného kritika Trumpa. Nominant republikánov v prezidentských voľbách v roku 2012 a niekdajší guvernér štátu Massachusetts, ktorý je rovnako ako Hatch mormónom, žije v súčasnosti v Utahu. Sám Romney sa k svojim plánom zatiaľ nevyjadril, podľa AP by však v prípade kandidatúry do Senátu vstúpil do súboja o túto funkciu ako jasný favorit, keďže napríklad vo voľbách v roku 2012 dostal v Utahu trikrát viac hlasov ako demokrat Barack Obama. Romney by zrejme patril k malému počtu vplyvných republikánov, ktorí sú ochotní postaviť sa Trumpovi.


Rakúšania bojujú proti neférovým mzdám

EISENSTADT. Od 1. januára platia v Rakúsku nové pravidlá zamerané proti mzdovému a sociálnemu dumpingu. Na základe zákona teraz objednávatelia stavebných prác ručia za to, že zhotovitelia a ich zamestnanci budú riadne platení podľa platných predpisov. Spolková krajina Burgenlandsko spolu s Hospodárskou komorou a Komorou práce teraz odštartovali kampaň, ktorá má novinky vysvetliť. Ak si niekto napr. chce postaviť rodinný dom a najme si na to zahraničnú firmu, ako objednávateľ stavebných prác ručí za to, že robotníci budú riadne zaplatení. Toto ručenie platí len v prípade zahraničných firiem. "Ak tu niekto ponúka výkony, ktoré sú výrazne pod navrhovanými nákladmi od rakúskych firiem, môže sa stať, že objednávateľ ponesie dôsledky," hovorí predseda krajinskej vlády Hans Niessl. Podľa jeho slov mzdový a sociálny dumping je v Rakúsku bežnou realitou. Firmy, ktoré ponúkajú svoje služby, sa nedržia kolektívnych zmlúv ani neplatia príslušné odvody. Situácia Burgenlandska je v porovnaní s ostatnými spolkovými krajinami oveľa komplikovanejšia, keďže susedí s tromi štátmi, kde minimálna mzda nedosahuje ani štyristo eur. Domáce firmy sa pre dumping zo susedných krajín dostávajú pod výrazný tlak vo forme nečestnej konkurencie. Kontroly u 469 domácich firiem v Burgenlandsku vlani odhalili dva podozrivé prípady a po preverení 1725 zamestnancov našli 34 nezrovnalostí. Pri kontrole 69 zahraničných firiem sa spomedzi 250 zamestnancov až v 134 prípadoch vyskytlo podozrenie na mzdový a sociálny dumping. Krajinská Komora práce preto odporúča, aby sa každý záujemca o služby zahraničnej firmy vopred informoval, či ide o serióznu spoločnosť. Ak má pochybnosti, či má firma právo ponúkať v Rakúsku svoje služby, mal by sa obrátiť na Európske spotrebiteľské centrum. V prípade výrazných cenových rozdielov medzi zahraničnou a domácou firmou, by mal každý objednávateľ spozornieť. Kampaň zároveň odporúča, aby sa za služby platilo až podľa postupu prác. Keď kvalita nezodpovedá dohode, alebo bude mať objednávateľ problémy pre mzdový dumping, je možné vymáhať peniaze späť.


Lexus predstaví nový model LS F Sport

Okrem Lexusu LS 500 a LS 500h príde aj športovejšia verzia tejto limuzíny.

V nadväznosti na nedávne predstavenie modelu LS 500 v Detroite a následne LS 500h v Ženeve dnes Lexus oznámil, že sa na tohtoročnom medzinárodnom autosalóne v New Yorku uskutoční celosvetová premiéra nového modelu LS F Sport. Základom úplne nového LS je predĺžená verzia podvozkovej platformy GA–L (globálna architektúra Lexus pre luxusné vozidlá), ktorá má najvyššiu tuhosť v histórii značky Lexus. Vďaka nej ponúka vozidlo ešte lepšie jazdné vlastnosti, hladký chod a mimoriadne tichý interiér. Nové LS narástlo v rázvore o tri centimetre a je tiež nižšie ako jeho predchodca. Prevedenie F SPORT bude k dispozícii pre oba modely LS 500 aj LS 500h. Tie dostali novú 10-stupňovú automatickú prevodovku a prišlo aj na zmenu motorizácie. Zatiaľ čo predošlý model LS 500 mal 4,6 litrový osemvalcový motor, nové LS 500 dostalo 3,5 litrový šesťvalec s dvoma turbodúchadlami a výkonom 415 koní. Hybridná verzia LS 500h pozostáva zo zážihového motora V6 a dvoch elektromotorov, ktoré autu dodávajú výkon 354 koní apodľa automobilky čisto elektrický pohon možno využiť až do rýchlosti 140 km/h.


Festival Rock am Ring pokračuje, teroristickú hrozbu nepotvrdili

Prerušiť akciu bolo podľa ministra nutné.

NÜRBURG. Rockový festival v západonemeckom Nürburg, ktorý v piatok prerušili kvôli nespresnenej teroristickej hrozbe môže pokračovať. Hrozba sa nepotvrdila, uviedla polícia na twitteri. Minister vnútra spolkovej krajiny Porýnie-Falcko Roger Lewentz v piatok povedal, že prerušiť akciu bolo nutné. V sobotu dopoludnia sa čaká jeho tlačová konferencia, kde bol mal okolnosti incidentu vysvetliť. Kvôli bezpečnostným rizikám polícia v piatok nariadila, aby tisíce návštevníkov vypratali festivalovú plochu. V oblasti je asi 60-tisíc ľudí, z ktorých väčšina nocuje v priľahlých kempoch.


Móda z Billboard Music Awards: Množstvo čiernej a veľa odhalených nôh

V nedeľu večer sa v Las Vegas odovzdávali ceny, ktoré každoročne udeľuje rešpektovaný hudobný magazín Billboard. Ceremoniál, na ktorom sa zišli niektoré z najväčších mien svetového hudobného priemyslu, tentokrát moderovala speváčka Kelly Clarkson. Vystúpenia počas večera boli súčasťou pestrého programu a ako býva na odovzdávaniach cien zvykom, nezaobišli sa ani bez politických vsuviek. Interpreti tentokrát reagovali najmä na masaker v Texase, ktorý sa udial pred niekoľkými dňami. Sedemnásťročný študent na strednej škole v texaskom meste Santa Fe počas neho zastrelil desiatich ľudí a desať ďalších zranil. Vo svojom vystúpení s piesňou Youth si obete uctil Shawn Mendes a pridal sa k nemu aj spevák Khalid a spevácky zbor strednej školy Marjory Stoneman Douglas High School. V programe si hviezdy zaspomínali aj na nedávno zosnulého dídžeja Aviciiho, ktorý spáchal samovraždu. Vo svojich preslovoch ho spomenuli napríklad The Chainsmokers alebo speváčka Halsey, ktorá povedala, že išlo o memento pre nás všetkých, aby sme podporovali a milovali všetkých našich blízkych, ktorí môžu trpieť mentálnym ochorením. Na hnutie #metoo zase upozornili speváčky Christina Aguilera a Demi Lovato, ktoré zaspievali novú spoločnú skladbu Fall In Line. Jej hlavným odkazom je sesterstvo a sila žien a americké médiá ju už teraz označujú za feministickú hymnu. Na pódiu sa po dlhých rokoch objavila aj speváčka Janet Jackson, ktorá si prevzala ocenenie Icon Award a predviedla niekoľko zo svojich najväčších hitov. Zaujímavo to okrem hlavného programu vyzeralo aj na červenom koberci. Hoci sa viaceré ženské interpretky rozhodli siahnuť po farebných šatách či doplnkoch, mnohé sa odeli do čiernej. Napriek tomu však ich outfity vyzerali pestro, najmä čo sa týka materiálu a strihov. Christina Aguilera zapôsobila v pásikavých čiernych šatách s hrubým opaskom a dlhou vlečkou, Bebe Rexha zvolila zamatovú obtiahnutú róbu a čierne "mini" speváčky Halsey nechali vyniknúť jej nohy. Demi Lovato, Jennifer Lopez aj Taylor Swift sa zase zaradili k zástupu žien, ktorým učaroval trend jednej odhalenej nohy vykúkajucej spod rázporku na boku šiat.


V Británii vychádza nová Tolkienova kniha, príbeh napísal po návrate z frontu

Príbeh na vydanie  pripravil spisovateľov 92-ročný syn Christopher Tolkien, ktorý ho uchoval v pôvodnej podobe.

LONDÝN. Bol plný dojmov a ťažkých snov po udalostiach z prvej svetovej vojny, keď písal príbeh Beren and Lúthien. Potreboval sa z nich vypísať. No hoci prvú verziu tejto knižky dokončil už pred sto rokmi, vychádza až teraz. Keď už J. R. R. Tolkien nežije. Píše o tom BBC. Dielo britského spisovateľa, presláveného trilógiou Pán prsteňov, prináša na svetový knižný trh renomované vydavateľstvo Harper Collins. Má to byť "veľmi osobný príbeh" o ľúbostnom vzťahu smrteľníka Berena s elfkou Lúthien. Aby ho mohli vydať, o to sa postaral Tolkienov 92-ročný syn Christopher, on uchoval príbeh v pôvodnej podobe. Ilustráciami prispel známy anglický knižný ilustrátor Alan Lee. Zväzok obsahuje varianty príbehu, ktorý bol neskôr použitý v jednej z autorových najznámejších kníh Silmarillion. Tolkien začal príbeh o Berenovi a Lúthien tvoriť po návrate z bitky pri Somme z roku 1916, jednej z najkrvavejších operácií prvej svetovej vojny, v ktorej sa osobne zúčastnil. Prišiel tam aj o dvoch svojich blízkych priateľov. Tolkien inšpiráciu pre dielo čiastočne čerpal aj zo vzťahu so svojou manželkou Edith. Mená Beren a Lúthien sú vytesané aj na ich náhrobku na cintoríne v oxfordskom Wolvercote. Toto dielo vychádza desať rokov po románe Húrinove deti, poslednom zo série fantasy kníh odohrávajúcich sa vo fiktívnej Stredozemi. Krásny jazyk a fantastické príbehy Johna Reuela Tolkiena (1892 - 1973) fascinovali režiséra Petra Jacksona, ktorý svojimi trilógiami Pán prsteňov a Hobbit posunul kinematografiu o riadny kus dopredu.


USA rozmiestnili v Izraeli protiraketový systém THAAD

Systém THAAD do Izraela prepravili z texaskej základne Fort Bliss

JERUZALEM. Americká armáda po prvý raz v Izraeli rozmiestnila svoj najmodernejší protiraketový systém THAAD. Oznámili to v pondelok americkí a izraelskí vojenskí činitelia, ktorých citovala tlačová agentúra Reuters. Rozmiestnenie tohto systému v židovskom štáte má za cieľ otestovať schopnosti americkej armády urýchlene nasadiť podobné zbraňové systémy na celom svete. Za aký čas sa prevoz systému do Izraela z texaskej základne Fort Bliss uskutočnil, činitelia odmietli uviesť. Systém vyrába zbrojársky koncern Lockheed Martin. Krok prichádza v čase zvýšeného napätia medzi Izraelom a Iránom ohľadom izraelského bombardovania v Sýrii. Iránsky minister zahraničných vecí Mohammad Džavád Zaríf vyhlásil, že nevylučuje možnosť vojenského konfliktu medzi oboma krajinami. USA uviedli, že rozmiestnenie systému je "demonštráciu záväzkov voči regionálnej bezpečnosti Izraela". Americké sily hodlajú prevádzkovať systém THAAD na rôznych lokalitách Európy, USA a Izraela v úzkej spolupráci s izraelskými obrannými silami. Operácia sa podľa hovorcu izraelskej armády Jonathana Conricusa líši od doterajších americko-izraelských vojenských cvičení a zahŕňa taktickú koordináciu na zemi. Všetky komponenty systému sa nachádzajú na leteckej základni v Negevskej púšti na juhu Izraela. Systém čoskoro prevezú na bližšie nešpecifikované miesto na juhu krajiny. "Výhodou z izraelského uhla pohľadu je, že máme príležitosť integrovať to do našich systémov a simulovať rozličné scenáre," dodal hovorca.


Trump podpísal zákon, ktorý zmierňuje reguláciu bánk

Podľa nového zákona sa za veľké banky považujú finančné ústavy s aktívami aspoň 250 miliárd dolárov.

WASHINGTON. Americký prezident Donald Trump podpísal zákon, ktorým sa zmierňujú obmedzenia uvalené na banky po finančnej kríze z roku 2008. Návrh nového zákona, ktorý predložili republikáni, schválil Kongres v utorok s pomocou niekoľkých hlasov demokratov. To umožnilo Trumpovi splniť sľub z predvolebnej kampane, že zruší tzv. Dodd-Frankov zákon, ktorý v roku 2010 prijali demokrati v reakcii na finančnú krízu a recesiu.Podľa nového zákona sa za veľké banky, ktorých bankrot predstavuje hrozbu, považujú finančné ústavy s aktívami aspoň 250 miliárd dolárov. Oproti doterajšej legislatíve sa táto hranica zvýšila päťnásobne.Zmeny zákona zmierňujú reguláciu a dozor nad viac ako dvomi desiatkami finančných inštitúcií, vrátane BB&T Corp., SunTrust Banks, Fifth Third Bancorp a American Express. Kritici nového zákona však tvrdia, že sa zvýši pravdepodobnosť budúceho zachraňovania bánk za peniaze daňových poplatníkov.


S českými kožušinovými farmami je koniec. Odškodné je nejasné

Zákon sa nevzťahuje na zvieratá, ktoré sa chovajú aj na mäso.

PRAHA. Vo štvrtok (31.1.) musia ukončiť svoje pôsobenie všetky kožušinové farmy v Českej republike. Od februára bude platiť zákaz, ktorý do Česka priniesla v predminulom roku novela zákona na ochranu zvierat proti týraniu. Farmy môžu zvieratá naďalej chovať, nesmú ich však chovať na kožušiny. Podľa českého ministerstva poľnohospodárstva je v krajine deväť fariem, ktorých sa zákaz týka. V budúcom týždni začnú tieto zariadenia obchádzať inšpektori Státní veterinární správy (SVS) a budú zisťovať, či skutočne došlo k ukončeniu kožkovacích prevádzok. Zatiaľ nie je jasné, ako budú chovatelia zvierat za uzavretie prevádzky odškodnení, Európska komisia nenotifikovala vyhlášku, podľa ktorej by mali peniaze získať, povedal ČTK hovorca českého ministerstva poľnohospodárstva Vojtěch Bílý. "Podľa posledných informácií z kontrol v závere minulého roka pôsobilo v ČR stále deväť fariem. Tie však postupne utlmovali svoju činnosť a na niektorých z nich už v závere roka 2018 neboli zvieratá, alebo bolo zvierat len minimum," povedal ČTK zástupca tlačového hovorcu SVS Petr Majer. Hovorca poľnohospodárskeho úradu zdôraznil, že ministerstvo samo zákaz kožušinových fariem nepredkladalo, išlo o poslaneckú iniciatívu. Norma priznáva prevádzkovateľom fariem nárok na kompenzácie od štátu za rušené chovy. Podrobnosti spôsobu a rozsahu kompenzácie má ustanoviť vyhláškou ministerstvo poľnohospodárstva. Výška príspevku by však nemala presiahnuť ročný čistý zisk z chovu za posledných päť rokov. Zatiaľ ale nie je jasné, ako sa bude vypočítavať odškodné pre chovateľov, ktorí prevádzku kvôli zákonu ukončili. "ČR doteraz nedostala od Európskej komisie oficiálnu odpoveď na návrh tejto notifikácie, teda schválenie EK u vyhlášky, respektíve samotného kompenzačného príspevku chovateľom. Konečné stanovisko EK k súladu kompenzácií s pravidlami EÚ očakávame v najbližších dňoch," dodal Bílý. Ak komisia vyhlášku notifikuje, je ministerstvo pripravené tento rok náhrady vyplácať. Napríklad jediná kožušinová farma v Pardubickom kraji vo Vítějevsi na Svitavsku už nahlásila svoj koniec. Majitelia farmy sa ale sťažujú, že kompenzácia, ktorú im sľúbil štát, bude veľmi nízka. Povinné uzatvorenie farmy prirovnávajú k znárodneniu. Kožušinovú farmu vo Vítějevsi prevádzkujú niekoľko desiatok rokov manželia František a Mária Ducháčkovci. Pred časom ju odovzdali dcére, pretože sú obaja už roky na dôchodku. Bývalí majitelia s dopadmi zákona nie sú spokojní. "Načisto nás znárodnili, dopadli sme ako žobráci. Budovali sme to 30 rokov a teraz sme úplne bez prostriedkov," povedal ČTK František Ducháček. Podľa neho bude štátna kompenzácia činiť zhruba 180 tisíc českých korún (takmer 7-tisíc eur), aj keď mala dosiahnuť až ročný čistý zisk vypočítaný z priemeru za posledných päť rokov. Ducháček tvrdí, že ochrancovia zvierat chov trvalo narušovali a snažili sa zvieratá oslobodiť. Kožušinová farma chovala asi 3000 noriek a 500 až 600 líšok, čo ju radilo k najväčším v krajine. "Už je všetko prázdne, zvieratá sme museli všetky zkožkovať," uviedol Ducháček. Kým ochrancovia zvierat novelu pri jej prijatí uvítali, prevádzkovatelia fariem už skôr vyjadrovali obavy z krachu a poukazujú na to, že český trh kožušín zaplnia chovatelia z iných krajín. Novela zakazuje "chov a usmrcovanie zvierat výlučne alebo najmä na účely získania kožušín". Vzťahovať sa má na chov líšok a noriek, nie napríklad králikov alebo nutrií, teda zvierat, ktoré sa využívajú aj na mäso.


Moldavský prezident môže prísť o právomoci, pripustil súd

Spor vypukol medzi prezidentom a vládou.

KIŠIŇOV. Moldavský prezident Igor Dodon môže prísť o najvyššiu ústavnú funkciu v krajine pre spor, ktorý vypukol medzi ním a vládou v súvislosti s vymenovaním jedného z členov kabinetu. V tomto duchu sa vyjadril dnes moldavský ústavný súd, na ktorý sa vláda krajiny obrátila po tom, čo Dodon odmietol vymenovať na čelo rezortu obrany Eugena Sturzu navrhovaného premiérom Pavelom Filipom. Ústavní sudcovia vo verdikte konštatovali, že pri rekonštrukcii kabinetu ide o kompetenciu vlády, ktorá samostatne prijíma predmetné rozhodnutia o týchto otázkach a schválenie jej krokov hlavou štátu je iba formálnym aktom. Odmietavý postoj prezidenta v súvislosti s jeho zákonnými povinnosťami možno vnímať aj tak, že hlava štátu dočasne nie je schopná vykonávať právomoci, čo zdôvodňuje dočasné poverenie predsedu parlamentu alebo premiéra na prevzatie prezidentských právomocí, konštatoval predseda ústavného súdu Tudor Pantiru. Moldavský prezident po zverejnení stanoviska ústavného súdu opakovane odmietol Sturzovo vymenovanie do funkcie, a to pre nedostatok potrebných skúseností. Namiesto neho navrhoval za šéfa rezortu obrany niekdajšieho ministra Victora Gaiciuca. Dekrét nepodpíšem, konštatoval a dodal, že ho možno potom podpíše predseda parlamentu Andrian Candu. "Neuznávam tohto ministra," uviedol prezident a dodal, že Sturzu neprijme ani do rady pre národnú bezpečnosť. Proruský prezident, ktorý je v Moldavsku v spore s proeurópsky orientovanou parlamentnou väčšinou, sa podľa vlastných slov neobáva zosadenia. Aj členovia ústavného súdu sa budú podľa jeho názoru čoskoro zodpovedať zo svojich činov. Ústavný súd totiž môže vykladať základný zákon krajiny, nemôže však formovať nové predpisy. Rozhodnutie, ktoré prijali, preto nemožno vnímať inak ako zneužitie právomocí, dodal Igor Dodon.


AKTUALIZOVANÉRuský Kuznecov v Španielsku rozhádal spojencov

Ruská flotila na čele s Admirálom Kuznecovom má namierené k brehom Sýrie.

CEUTA, BRATISLAVA. Má výtlak viac ako 40-tisíc ton, dlhá je viac ako 300 metrov a na jej palubu sa zmestí až 40 lietadiel a vrtuľníkov. Ruská lietadlová loď Admirál Kuznecov je na mori už desať dní a hoci celkovo vydrží bez paliva viac ako mesiac, ak sa chce doplaviť k brehom Sýrie a vrátiť sa späť, potrebuje natankovať. Plánovala tak urobiť v Španielsku. Ochota tamojšej vlády vpustiť do svojho prístavu ruskú loď však rozhnevala šéfa NATO Jensa Stoltenberga aj viacerých predstaviteľov Únie. Rusi na poslednú chvíľu z plánov upustili. Admirál Kuznecov vedie flotilu niekoľkých ruských lodí, ktoré sa zúčastňujú na útokoch v sýrskom Aleppe. Medzinárodné spoločenstvo na čele so Severoatlantickou alianciou však so zásahmi, na ktorých sa podieľa aj sýrsky prezident Bašar Asad, nesúhlasí. Kuznecov mal v stredu ráno natankovať v španielskom prístave Ceuta. Podľa denníka El País tam od roku 2011 tankovalo najmenej 60 ruských bojových lodí. Španieli však ešte v stredu ráno nevedeli, či Rusov do Ceuty pustia. „V súčasnosti prehodnocujeme informácie, ktoré dostávame od našich spojencov a ruských úradov,“ uviedlo španielske ministerstvo zahraničných vecí. Rusi si napokon samotné tankovanie rozmyslel, informoval najnovšie britský Guardian. Prečo, Moskva nevysvetlila. Na odstrihnutie Rusov od paliva španielsku vládu vyzvalo NATO a aj europoslanci. Šéf frakcie liberálov v europarlamente Guy Verhofstadt sa čuduje, že Španielsko vôbec uvažuje nad tým, že Kuznecovovi poskytne palivo. „Španielsko ešte minulý týždeň podpísalo stanovisko, v ktorom odsudzuje ruské vojnové zločiny v Aleppe. Dnes pomáha dotankovať flotilu na ceste k ďalším zločinom? Vážne?“ napísal europoslanec na Twitteri. Rusko sa do bojov v Sýrii zapojilo minulý rok v septembri. V posledných týždňoch zažila východná časť Aleppa, kde žije asi 250-tisíc ľudí a je pod kontrolou rebelov, jedno z najsilnejších bombardovaní. Rusi aj sýrska armáda totiž útočia na pozície rebelov, Únia ich však kritizuje najmä za civilné obete.


Ministerstvo obrany plánuje nakúpiť protichemické odevy

BRATISLAVA. Ministerstvo obrany (MO) SR plánuje nakúpiť protichemické odevy v maximálnej hodnote 411.778 eur bez DPH. Rámcovú dohodu so spoločnosťou ZVS IMPEX zverejnil rezort obrany v Centrálnom registri zmlúv (CRZ) na internete. MO SR môže v budúcnosti nakúpiť 454 kusov oblekov. Cena jedného kusa je 984 eur s DPH, prídavná vesta vyjde na 104,40 eura s DPH. "Protichemický oblek je izolačný prostriedok určený na ochranu povrchu tela špecialistov proti plynným, kvapalným toxickým chemickým látkam a aerosólom, biologickým prostriedkom, rádioaktívnym látkam a toxickým priemyselným látkam," konštatuje sa v uzavretej zmluve. Čiastočne chráni aj proti svetelnému impulzu jadrového výbuchu. Používa sa spoločne s ochrannou maskou.


Stracheho manželka kandiduje do rakúskeho parlamentu

Obvinenia zo skorumpovanosti proti Strachemu spôsobili pád vlády.

VIEDEŇ. Philippa Stracheová sa bude uchádzať o zvolenie do rakúskeho parlamentu. Krajne pravicová Slobodná strana Rakúska (FPÖ) to oznámila v piatok, mesiac po tom, čo obvinenia zo skorumpovanosti proti jej manželovi Heinzovi-Christianovi Strachemu spôsobili pád vlády. Stracheová bude zaradená blízko špice kandidátky FPÖ, čo jej v predčasných parlamentných voľbách takmer určite zaistí kreslo v dolnej komore. Podľa očakávania sa majú voľby konať v septembri, neoficiálne 29. septembra. Naposledy Stracheová pracovala ako zástupkyňa FPÖ pre ochranu zvierat, informovala tlačová agentúra DPA. Manželka Stracheho, bývalého vicekancelára aj predsedu FPÖ, pracovala v minulosti ako televízna moderátorka a ako tajomníčka frakcie FPÖ v parlamente. Jej manžel odstúpil z funkcie podpredsedu vlády a šéfa FPÖ minulý mesiac po tom, čo bolo zverejnené tajne nakrútené kompromitujúce video. Zachytávalo ho na španielskom ostrove Ibiza, kde pred voľbami z roku 2017 navrhuje dohody v oblasti infraštruktúry a médií žene, vystupujúcej ako bohatá politická sponzorka s kontaktmi na vplyvných Rusov. Diskutuje s ňou o možných nelegálnych daroch pre svoju stranu a výhľadovo jej sľubuje verejné zákazky, ak mu pomôže k volebnému úspechu. Po zverejnení videa, ktorého pôvod zostáva nejasný, rakúsky konzervatívny premiér Sebastian Kurz ukončil koalíciu s FPÖ. Populistickí slobodní napriek škandálu s videom získali vo voľbách do Európskeho parlamentu (EP) koncom mája 17 percent hlasov, čiže stratili iba 2,5 percenta.


V saharskej púšti na severe Nigeru zomrelo od smädu vyše 40 migrantov

Prežilo len šesť žien, ktorým sa podarilo dôjsť do odľahlej dediny.

NIAMEY. Dovedna 44 migrantov vrátane viacerých detí zomrelo od smädu v saharskej púšti na severe Nigeru. Na púšti uviazli po tom, ako sa im pokazilo auto. S odvolaním sa na Červený kríž o tom dnes informovala spravodajská stanica BBC. Zo skupiny migrantov prežilo celkovo len šesť žien, ktorým sa podarilo dôjsť do odľahlej dediny. Podľa Červeného kríža sa o nich momentálne starajú v nigerskom meste Dirkou. Migranti pochádzali prevažne z Ghany a Nigérie, informoval nigerský spravodajský portál Sahelien.com. Ich telá podľa predstaviteľa tamojšieho Červeného kríža doposiaľ nikto neidentifikoval. Cestu vedúcu z Nigeru do Líbye využíva mnoho migrantov, ktorí sa chcú dostať na sever Afriky a odtiaľ cez Stredozemné more pokračovať do Európy. Jedným z najnebezpečnejších na tejto trase je práve prechod cez Saharu. Migranti totiž cestujú v preplnených pick-upoch, kde zvyčajne majú dosť miesta len na niekoľko litrov pitnej vody. Koľko ľudí na tejto trase už prišlo o život, je podľa miestnych úradov takmer nemožné určiť, uviedla agentúra Reuters. Vlani v júni objavili na saharskej púšti neďaleko nigerských hraníc s Alžírskom celkovo 34 tiel migrantov, medzi ktorými bolo až 20 detí. Tí podľa vyhlásenia afganskej vlády zjavne zomreli od smädu po tom, ako ich na púšti zanechal prevádzač.


Pellegrini chce na ministerstve človeka, ktorý ho bude schopný viesť okamžite

BRATISLAVA. Premiér Peter Pellegrini (Smer) stále nepovedal, koho navrhne na post ministra vnútra. Preferuje však človeka, ktorý bude schopný od prvého dňa riadiť rezort a nebude sa potrebovať zorientovať. O nominácii bude rozhodovať predsedníctvo Smeru. Ako budúca ministerka sa najčastejšie spomína štátna tajomníčka rezortu vnútra Denisa Saková. "Po experimente s externým krízovým manažérom, ktorý nám nevyšiel, budem preferovať človeka, ktorý od prvého dňa môže okamžite riadiť ministerstvo," povedal premiér na pondelňajšej tlačovej konferencii na Úrade vlády SR. Podľa vlastných slov potrebuje na čele tohto rezortu človeka, ktorý sa od prvého dňa môže chopiť úloh a nebude potrebovať čas na zorientovanie sa. Keď predsedníctvo Smeru o nominácii rozhodne, Pellegrini požiada prezidenta SR Andreja Kisku o termín, kedy mu môže nového ministra alebo ministerku prísť predstaviť. Vymenovaniu kandidáta do funkcie by podľa premiéra nemalo nič brániť. "Keďže podľa ústavy má pán prezident vymenovať takého ministra, akého mu predložím," doplnil.


V Afganistane prudko narástol počet zabitých civilistov

V období medzi 1. júlom a 30. septembrom tohto roka v krajine zabili 1174 civilistov.

KÁBUL. Počet civilistov zabitých a zranených vo vojne v Afganistane v období od júla do septembra tohto roka je "bezprecedentný". Vyplýva to z novej správy Asistenčnej misie OSN v Afganistane (UNAMA), z ktorej vo štvrtok citovala agentúra AFP. V období medzi 1. júlom a 30. septembrom tohto roka v krajine zabili 1174 a zranili 3139 civilistov, sumarizuje UNAMA. Ide o 42-percentný nárast v porovnaní s rovnakým obdobím vlaňajška. Správa, ktorá tiež mapuje násilie počas celého roku 2019, zdôrazňuje, ako "sú Afganci už mnoho rokov vystavení extrémnej miere násilia" napriek prísľubom všetkých ozbrojených strán konfliktu v krajine "zabrániť ujme civilistov a zmierniť ju". "Civilné obete sú úplne neprijateľné," uviedol osobitný splnomocnenec generálneho tajomníka OSN pre Afganistan Tadamiči Jamamoto a dodal, že OSN poukazuje na dôležitosť rozhovorov vedúcich k prímeriu a trvalému politickému urovnaniu. "Následky konfliktu v Afganistane sú pre civilistov hrozné," skonštatovala v tejto súvislosti šéfka ľudskoprávnej monitorovacej misie OSN Fiona Frazerová.


Zvonica v opare nad Volgou. Zatopený kláštor ponúka neopakovateľné scenérie

Kláštor sv. Mikuláša zatopili v oku 1939.

Výstavba priehrady v ruskom meste Ubrič v roku 1939 spôsobila zatopenie starej časti mesta Kalyazin v Tverdovskej oblasti nad Moskvou vrátane kláštora sv. Mikuláša. Súčasťou kláštora bola aj neoklasická zvonica, ktorá však zostala na mieste a trčí nad riekou Volgou. Zvonica vysoká 75 metrov je cieľom turistov, pri malom ostrovčeku je aj malé mólo pre lode. Niekoľkokrát do roka sa tu konajú omše. Fotografom zasa ponúka neopakovateľné scenérie.


Súdna rada nerozhodla o nezákonne vybratých kandidátoch

Vo výberovej komisii hlasovali členovia vymenovaní ministrom spravodlivosti.

BRATISLAVA. Prípad dvoch kandidátov na sudcov na Okresný súd v Spišskej Novej Vsi, ktorí úspešne prešli celým výberovým konaním a až na záver prezidentská kancelária upozornila na nezákonné zloženie ich výberovej komisie, sa vracia späť prezidentovi Andrejovi Kiskovi. Hlava štátu ich nevymenovala za sudcov a požiadala radu odstrániť vzniknuté nezákonnosti. Členovia rady však v pondelok po diskusii neprijali žiadne uznesenie. Aj keď sa hlasovalo o viacerých návrhoch, zakaždým chýbal potrebný počet hlasov na schválenie. Pôvodné uznesenie tak zostalo v platnosti, prezidentovi zašlú zápisnicu z pondelňajšieho rokovania a Kiska bude musieť rozhodnúť, ako vo veci postupovať ďalej. Vo výberovom konaní, v ktorom títo kandidáti uspeli, boli predsedom Okresného súdu Spišská Nová Ves za členov výberovej komisie vymenovaní namiesto dvoch členov zvolených Súdnou radou SR dvaja členovia vymenovaní ministrom spravodlivosti. Takéto zloženie výberovej komisie odporovalo vtedy platnému zákonu. O probléme vie aj ministerka spravodlivosti Lucia Žitňanská, tá sa v utorok stretne s predsedom súdu Jánom Slovinským. Ministerka minulý týždeň uviedla, že nie je to, samozrejme, jednoduchá situácia, sú tu aj dvaja kandidáti, ktorí prešli v dobrej viere výberovým konaním. Slovinský, ktorý je aj člen Súdnej rady SR, po jej rokovaní uviedol, že išlo o formálne pochybenie. Zodpovedná pracovníčka, personalistka, mu ako obvykle predložila kandidátov na členov výberových komisií, on nemal dôvod jej neveriť. Došlo však k omylu, keďže v databáze Súdnej rady SR figurovalo meno, ktoré malo byť zaradené v databáze Ministerstva spravodlivosti SR. Dodal, že databázy členov výberových komisií sa menili a neustrážilo sa to. Slovinský je presvedčený, že táto chyba nie je dôvod na to, aby sa výberové konanie vyhlásilo za neplatné. „Rovnosť uchádzačov bola zachovaná,“ zdôraznil. Zároveň uviedol, že obom kandidátom na sudcov sa on ako aj príslušná personalistka ospravedlnili, keďže obaja pracujú na súde ako dlhoroční súdni úradníci. Slovinského mrzí, že sa chyba stala a zdôraznil, že každý deň im vo výkone na súde chýbajú. V písomnom stanovisku, ktoré poskytol členom rady a ktoré zašlú aj do prezidentskej kancelárie, uviedol, že prioritným záujmom má byť ochrana dobromyseľných úspešných uchádzačov, ktorí splnili všetky zákonné kritériá vo výberom konaní. Iný prístup a výklad je možné voči týmto osobám chápať ako nespravodlivosť, napísal.


Vláda rozbehne projekt rekonštrukcie kaštieľa v Rusovciach

Na celkovú rekonštrukciu kaštieľa, parku, čeľadníka a interiéru je potrebných približne 40 miliónov eur.

BRATISLAVA. Rekonštrukcia národnej kultúrnej pamiatky kaštieľa v Rusovciach by sa tento rok mala stať reálnejšou. Úrad vlády SR, v ktorého správe je kaštieľ, by mal v spolupráci s rezortom financií vo februári predložiť návrh na zabezpečenie financovania rekonštrukcie kaštieľa v Rusovciach a priľahlého areálu. Dôvodom je nevyhnutnosť „konečného riešenia havarijného stavu národnej kultúrnej pamiatky“. Vyplýva to z návrhu plánu práce vlády, ktorý je jedným z bodov stredajšieho rokovania vlády. Ako sa uvádza v materiáli, koncepčný materiál bude sumarizovať doposiaľ vykonané opatrenia vrátane nového návrhu zabezpečenia rekonštrukcie kaštieľa a jeho areálu. Z tlačového odboru Úradu vlády SR v závere decembra informovali, že po schválení materiálu ho plánujú prezentovať spolu s kompletnou projektovou dokumentáciou od úspešného uchádzača Združenie NKP Rusovce. Tvoria ho firmy Dopravoprojekt, a.s., Bratislava a Metroprojekt Praha. Všetky náklady na úlohy vyplývajúce zo zmlúv združenie vyčíslilo na vyše 1 022 190 eur vrátane DPH. Úrad vlády zároveň pokračuje v príprave verejného obstarávania na výber zhotoviteľa stavebných prác a revitalizácie historických záhrad. S rekonštrukčnými prácami je možné začať po ukončení tohto verejného obstarávania, pričom predpokladajú, že na rekonštrukciu budú použité aj štátne zdroje. Úrad vlády má platné stavebné povolenie pre kaštieľ do roku 2020, príprava a získanie stavebného povolenia na čeľadník je v procese, dodali z tlačového odboru. Kaštieľ v Rusovciach je národnou kultúrnou pamiatkou a už roky chátra. Verejné obstarávanie musel úrad vyhlásiť po tom, čo na jar v roku 2014 od projektu odstúpil generálny projektant. Na celkovú rekonštrukciu kaštieľa, parku, čeľadníka, vrátane interiérového vybavenia, je potrebných približne 40 miliónov eur vrátane DPH. Kaštieľ by po celkovej rekonštrukcii mal slúžiť na reprezentatívne účely. Pre verejnosť plánujú sprístupniť záhrady, park a čeľadník. Po rekonštrukcii by mal byť čeľadník k dispozícii rôznym občianskym združeniam pôsobiacim na území Rusoviec, miestnemu úradu a verejnosti v podobe múzea či komunitného centra. Plánuje sa, že park bude po revitalizácii napojený na blízku cyklotrasu a bude sa spolu s novým amfiteátrom využívať na rôzne oddychové, kultúrne a spoločenské akcie. V oblasti kultúry plán práce vlády pre tento rok zadáva dve úlohy Ministerstvu kultúry (MK) SR. V septembri má predstaviť Akčný plán k stratégii ochrany pamiatkového fondu. Na konci roka, v decembri by malo MK SR predložiť Koncepciu udržateľného rozvoja nehmotného kultúrneho dedičstva a tradičnej ľudovej kultúry, ktorá sa má venovať viacerým oblastiam od vzdelávania až po cestovný ruch. Obe úlohy vyplývajú z programového vyhlásenia vlády na roky 2016 až 2020. Napríklad, akčným plánom venovaným ochrane pamiatok nadviaže MK SR na Stratégiu ochrany pamiatkového fondu na roky 2017 až 2022, ktorú 13. decembra 2017 odobrila vláda. Stratégia medzi iným poukázala na fakt, že z nehnuteľných kultúrnych pamiatok je v narušenom stave približne 20 percent a v dezolátnom stave päť percent, časť pamiatok je ohrozená a každoročne niekoľko pamiatok zaniká. Okrem nedostatku peňazí na ich obnovu komplikujú situáciu aj legislatívne nároky na ich vlastníkov, ich povinnosti voči pamiatkam totiž prevyšujú ich práva. MK SR preto v stratégii navrhuje rad opatrení, ktoré by mali situáciu zlepšiť. Konkrétnym legislatívnym opatrením by podľa ministra kultúry Mareka Maďariča mohla do budúcna byť istá podpora majiteľov pamiatok, ktorí sa ich rozhodnú obnoviť. Okrem možnosti čerpať dotáciu by tak mali aj inú motiváciu, alebo zvýhodnenie.


SaS: Na ochranu pôdy existuje dostatočne prísny zákon, návrh SNS je zbytočný

Dodala, že riešením situácie s pôdou nie je prijímanie nových zákonov.

BRATISLAVA. Strana Sloboda a Solidarita (SaS) nesúhlasí s návrhom ústavného zákona z dielne Slovenskej národnej strany (SNS), ktorý sprísňuje ochranu pôdy. „SaS trvá na názore, že predkladaný ústavný zákon je populistický a zbytočný,“ uviedla pre agentúru SITA poslankyňa za SaS Anna Zemanová. „Samozrejme, pôdu treba chrániť a nie je nám jedno, kto ju vlastní a ako na pôde hospodári. V súčasnosti však už existuje dostatočný legislatívny rámec pre ochranu pôdy. Stačilo by zákony rešpektovať a kontrolovať ich dodržiavanie,“ povedala. Dodala, že riešením situácie s pôdou nie je prijímanie nových zákonov, ktoré obmedzia vlastnícke práva a kompetencie samospráv, lebo tie v územných plánoch rozhodujú o charaktere ich spôsobe života, či bude mestský alebo vidiecky.Poslanci o návrhu novely ústavy z dielne SNS, ktorá sa týka ochrany poľnohospodárskej a lesnej pôdy, rokovali tento týždeň. Podľa predsedu poslaneckého klubu SNS Tibora Bernaťáka sa pôda v súčasnosti chápe ako akýkoľvek iný tovar, s čím SNS zásadne nesúhlasí. „SNS chce ústavne pôdu zadefinovať ako neobnoviteľný prírodný zdroj, ktorý požíva osobitnú ochranu zo strany štátu a spoločnosti,“ povedal s tým, že novela ústavy zároveň otvorí možnosť obmedziť nadobúdanie našej pôdy zahraničnými subjektmi. Podľa SNS nie je jedno, kto vlastní pôdu na Slovensku. „Je iné, keď pôdu vlastní občan SR, ktorý tu žije, žijú tu jeho deti a vnuci. A úplne iné je, keď pôdu vlastnia zahraničné subjekty alebo korporácie, ktoré sídlia 5 000 kilometrov od Slovenska. Takýmto subjektom môže byť úplne jedno, akým spôsobom sa s pôdou nakladá alebo čo sa do pôdy dáva za účelom rýchleho zisku,“ vyhlásil Bernaťák. Následne by totiž podľa neho nič nebránilo takýmto subjektom sa pôdy zbaviť alebo ju inak zobchodovať. „My, a naše deti, tu však zostaneme a chceme ďalej žiť. Preto nám to nie je a nemôže byť jedno,“ dodal predseda poslaneckého klubu SNS. Ústavnou ochranou pôdy chcú poslanci za SNS ochrániť poľnohospodársku pôdu najmä pred jej špekulatívnym výkupom. Podľa národniarov sa pod špekulatívnym nákupom rozumie nákup poľnohospodárskej pôdy s cieľom nevyužívať ho na poľnohospodárske účely, čo môže ohroziť postavenie domácich farmárov. Po prijatí tejto ústavnej zmeny bude možné zákonom ustanoviť, že pôda bude môcť byť iba vo vlastníctve určitých zákonom stanovených osôb. V ústave by sa tak mala zakotviť definícia pôdy ako neobnoviteľného prírodného zdroja.Návrh zákona podporí podľa slov poslanca Petra Pčolinského aj poslanecký klub Sme rodina. Podľa poslanca Martina Fecka z OĽaNO-NOVA treba pôdu chrániť ešte viac. Preto návrh z dielne SNS víta, no je za výraznejšie zmeny v legislatíve.


Gašpar sa vyhovára pri kritike znalcov v kauze vraždy novinára Kuciaka

Slovenská spoločnosť pre súdne lekárstvo kritizuje policajného prezidenta Tibora Gašpara za obhliadku tiel pri vražde novinára.

BRATISLAVA. Súdni znalci kritizujú políciu pre zlyhanie v kauze vraždy novinára Jána Kuciaka, jej šéf Tibor Gašpar mlčí. Účelové ospravedlňovanie zlyhania polície a dehonestácia súdneho lekárstva. Tak hodnotí Slovenská spoločnosť pre súdne lekárstvo vysvetlenia policajného prezidenta Tibora Gašpara toho, že telo Jána Kuciaka a jeho snúbenice neprišiel obhliadať súdny znalec. Hoci pred tým, s tým nemal problém, Gašpar sa k tomu už viac vyjadrovať nechce a vyhovára sa na zákaz prokuratúry informovať o priebehu vyšetrovania. „Na základe pokynu dozorového prokurátora nie je možné zo strany polície poskytovať informácie k prípadu dvojnásobnej vraždy, ani k čiastkovým informáciám z vyšetrovania prípadov s tým súvisiacich,“ píše v stanovisku policajné prezídium. Generálny prokurátor Jaromír Čižnár pritom už v piatok povedal, že žiadne embargo nevydal a že si všimol, že prokurátori a policajti sa boja poskytnúť akúkoľvek informáciu. „Každý to volá embargo, ale embargo to nie je. Povedal som, že sa bude informovať, len vtedy keď sa má o čom informovať,“ povedal Čižnár.   Viacerými médiami pred niekoľkými dňami prebehla správa, že lekár privolaný na obhliadku tiel novinára Jána Kuciaka a jeho partnerky Martiny Kušnírovej bol patológ a nie súdny lekár. Doteraz pritom polícia nevie presnejšie stanoviť čas spáchania vraždy. Od toho sa odvíjajú ďalšie vyšetrovacie postupy. V takýchto citlivých prípadoch ako je vražda novinára Jána Kuciaka a jeho partnerky Martiny Kušnírovej by mal byť na mieste súdny lekár znalec a nie len bežný lekár, ktorý má v tom čase službu, povedal minulý týždeň pre SME Norbert Moravanský, súdny lekár a znalec. „Ak sa preukáže, že na mieste bolo dovolené vykonať úkony prehliadky tiel zomretých niekomu inému, ako je súdny lekár s atestáciou, tak by som to považoval za problém,“ povedal Moravanský. Na tlačovej konferencii minulý týždeň Gašpar vysvetľoval, že pri prehliadke tiel obetí trestného činu vraždy postačuje lekár, ktorý má školenie od Úradu pre dohľad nad zdravotnou starostlivosťou. Gašpar tiež povedal, že niekedy je prospešné, ak súdny znalec pri pitve „nie je dotknutý miestom činu.“ Gašparove vyjadrenia priamo odporujú tomu, čo pre SME hovoril Moravnanský. „Ak tam takýto profesionál nebol, musí súdny znalec pracovať s informáciami z druhej ruky, ktoré mu poskytol niekto, kto s takýmito prípadmi nerobí každý deň, a teda nemá náležité či dokonca žiadne skúsenosti,“ povedal vtedy Moravanský. Podobne Gašparove tvrdenia hodnotí predseda spoločnosti Boris Ťažký. „Prítomnosť súdneho lekára na mieste trestného činu vraždy považujeme za nanajvýš potrebnú a opodstatnenú elementárnu logiku samotného vyšetrovanie,“ povedal Ťažký v stanovisku spoločnosti.